سینەما و میدیاى کوردى.\nلەبەرئەوەى کلتورى سینەمایى لەنێو ئێمەدا هێشتا نەبۆتە بەشێک لەژیار و کۆمەڵگەى ئێمە دەتوانێ بێ سینەما و بینینى فیلم بگوزەرێنێ، بەهەمان شێوە میدیاى ئێمە لەبەرامبەر سینەمادا میدیایەکى هەژارە، بەدیوێکیدى هێشتا جۆرنالیستى سینەمایى تایبەت بەبوارى فیلمسازى بوونى نییە..! بۆیە سەرجەم ئەو ڕاپۆرت و چاوپێکەوتنانەى لەسەر سینەما و لەگەڵ هونەرمەندانى بوارى فیلمسازى ئەنجام دەدرێن، نائاگایى و ناهۆشیاریەکى تەواوى پێوە دیارە، جار هەیە کورتە فیلمێک کە کەسێک وەک ئەزمون و وەک هەنگاوى یەکەم دروستى کردووە، سەد هێندەى فیلمێکى بڵندى هونەرى بایەخى پێدەدرێت..!\nلەخودى ئەو پرسیارانەوە کەئاڕاستەى ئەو فیلمسازانە دەکرێت، تێدەگەین هێشتا شتێک نییە بەناوى جۆرنالیستى سینەمایى، ئەم ڕەوشەش گرفتى زۆرى هێناوەتە ئاراوە، خوێنەر و بینەرى ئێمەى سەر لێشواو کردووە، نازانێ کام دەرهێنەر و کام فیلم ئاستى باشى هەیە و پێویستە ببینرێن و کامەشیان دەبێتە چەواشەکردنی زەوقی بینەر..!\nهەر لەبەر هەژارى و کەمدەستى میدیای کوردیە، هەر ئەوەندە فیلمسازێک لەدەرەوەى کوردستان خەڵاتێکى وەرگرت، ئیدى ڕاگەیاندنکاران بەلێشاو ڕووى تێدەکەن و بە شان و باڵی هەڵدەدەن، بێ ئەوەی بزانن ئاستی فێستیڤاڵەکە و بەهای ئەو خەڵاتەی وەریگرتووە چییە..! بەپێچەوانەوەش لەماوەی چەند ساڵی ڕابردوودا فیلمسازانی کورد زۆر خەڵاتی گرنگیان بە دەست هێناوە، کەچی لای میدیای ئێمە نەبۆتە جێگەی بایەخ و لە پەراوێزەوە ئاماژەی پێدراوە..!\nبەشێک لە ڕۆژنامەکانی ئێمە ئەوەندەی هەڵوەدای زانینی بڕی بوجەی دیاریکراوی فیلمێکن و بە مانشێتی گەورە دەنوسن فڵانە فیلم ئەوەندە ملیۆن دیناری بۆ سەرفکرا، ئەوەندە بەدوای ئاستی هونەری و پەیامی فیلمەکەوە نین..!\nخراپی یان لە ئاست پێویست نەبوونی میدیای کوردی بەرامبەر سینەما بۆ زۆر هۆکار دەگەڕێتەوە، ڕەنگە دیارترینیان ئەو نامۆیە و نائاشناییە بێت لە نێوان تاکی کورد و سینەما بەتوێژی ڕۆشنبیرانیشەوە، هێشتا ڕووناکبیری ئێمە، سیاسەتمەداری ئێمە، وەرزشەوان و سەرنووسەران و باقی چینەکانیتر لەخۆشاو چێژ و سیحری فیلم بینیندا بەهرەمەند نین، هێشتا دۆخی زەوق و چێژ و بینین بۆ سینەما لای تاکی کورد نۆرماڵ و تەندروست نییە..! هێشتا چوونە سینەما لە نێو پڕۆگرامی ڕۆژانەی هەر تاکێک ئامادەیی نییە، هێشتا هەموومان دەتوانین بێ بینینی فیلم ڕۆژەکانمان بگوزەرێنین..!


سەرکردایەتییەکی یەکێتی لەبارەى ڕێککەوتنی هاوسەرۆکان: ئیمزاکەم دەکشێنمەوە\n2021.08.25 - 16:23\nئەندامێکی ئەنجومەنی سەرکردایەتی یەکێتی ڕایگەیاند، ئەمڕۆ لە دەباشان "ئیمزام کردووە بۆ ئەنجامدانی کۆبوونەوەی سەرکردایەتی نەک ڕێککەوتنی نێوان هەڤاڵانی هاوسەرۆک چونکە بۆمان ڕوونبووەتەوە کە هیچ جۆرە ڕێککەوتنێک نەکراوە، بۆیە من ئیمزاکەم دەکشێنمەوە."\nچرا عومەر سابیر لە ڕوونکردنەوەیەکدا کە کۆپییەکی دەستی "ناس کورد" گەیشتووە دەڵێت، "شەوی ڕابردوو پەیوەندیم پێوەکرا کە ڕۆژی چوارشەممە سەعات 10:30 لە دەباشان ئامادەبین، ئەمڕۆ بۆ ئەو مەبەستە لەگەڵ کۆمەڵێک لە هەڤاڵانی ئەندامی سەرکردایەتی چووینە دەباشان و لەگەڵ بەڕێز هەڤاڵ بافڵ تاڵەبانی هاوسەرۆکی یەکێتیی کۆبووینەوە."\nدەشڵێت، "لە کۆبوونەوەکەدا نووسراوێک خرایە بەردەممان، دواتر هەڤاڵ بافڵ تاڵەبانی قسەی کرد و وتی؛ دەمانەوێت دۆخەکە ئارام بکەینەوە، داوای لێکردین نووسراوەکە بخوێنینەوە، دوای خوێندنەوەی نووسراوەکە پێنج خاڵ لە ناوەڕۆکەکەیدا هاتبوو کە ئیمزای بڕیاردەری کارگێڕی مەکتەبی سیاسی لەسەر بوو. لای خۆمەوە ئەو خاڵەم ڕەتکردەوە کە باس لە سەفەرکردنی هەڤاڵ لاهور دەکات بۆ دەرەوەی ووڵات."\nچرا عومەر سابیر جەختی دەکاتەوە کە "بۆیە من لێرەوە ڕایدەگەیەنم کە ئیمزام کردووە بۆ ئەنجامدانی کۆبوونەوەی سەرکردایەتی نەک ڕێککەوتنی نێوان هەڤاڵانی هاوسەرۆک چونکە بۆمان ڕوونبووەتەوە کە هیچ جۆرە ڕێککەوتنێک نەکراوە، بۆیە من ئیمزاکەم دەکشێنمەوە."\nدووپاتیشی دەکاتەوە کە "هەر ڕێککەوتنێک لە نێوان هەڤاڵانی هاوسەرۆک بکرێت ئامادەم لە کۆبوونەوەی ئەنجوومەنی سەرکردایەتیی حزبەکەمدا دەنگی لەسەر بدەم."\nئەوە لەکاتێکدا ئەمڕۆ لاهور شێخ جەنگی هاوسەرۆکی یەکێتیی ئەندامانى سەرکردایەتى یەکێتى ئاگادارکردەوە کە هیچ ڕێککەوتنێک نەکراوە لە نێوان هاوسەرۆکانی یەکێتیی، بۆ ئەوەی بۆ ماوەیەکی کاتی بچێتە دەرەوەی وڵات.\nنووسینگەی رۆژنامەوانی هاوسەرۆک لاهور شێخ جەنگی لەرونکردنەوەیەکدا رایگەیاند، لاهور شێخ جەنگی ئاگادارکراوەتەوە کە ئەمڕۆ چوارشەممە، 25ی ئابی 2021، چەند ئەندامێکی سەرکردایەتی بانگهێشتکراون بۆ دەباشان و پێیان ڕاگەیاندوون کە گوایە ڕێککەوتنێک کراوە لە نێوان بەڕێزان هاوسەرۆکانی یەکێتیی، بۆ ئەوەی بەڕێز لاهور شێخ جەنگی بۆ ماوەیەکی کاتی بچێتە دەرەوەی وڵات.\nجەختیشیکردووەتەوە، لاهور شێخ جەنگی هەموو ئەندامانی سەرکردایەتی بەگشتی، بە تایبەت ئەوانەی بە بیانووی جیاواز بانگکرابوون ئاگادار دەکاتەوە، کە بەڕێزیان دوور و نزیک ئاگاداری سەرلەبەری ئەو خاڵانە نییە کە خراوەتە بەردەمیان و دوورن لە ڕاستییەوە، بە هیچ شێوەیەک ڕێککەوتنی لەم جۆرە نەکراوە و ناشکرێت.


ئەبوكاروان/ گومركەكە.. وڵامێك بۆ سەرۆ قادر!\nدوور لە پێشەكی، كەرەستەی زۆرم لەبەردەست بوو، بۆ ئەوەی وڵامی "سەرۆ قادر" بدەمەوە، بێگومان دوریش لە كاردانەوەو هەڵچوون، دوورتریش لە گفتوگۆی سەرۆ ئاسا، لەلایەك لەسەر دەسڵاتی"٢٣" ساڵەی حكومەتی هەرێم و لەلایەكی تریش دڵسۆزی حزبی شیوعی و شیوعیيەكان، لە دەربڕینی هەڵوێست و خستنە ڕووی بیرۆكەی دەربازبوون لە كێشەو قەیرانەكان و رێگاچارەكان، ئەمەش بە پشت بەستن بە ووتە بەناوبانگەكەی فەهدی دامەزرێنەری حزب "الكفاح و التچامن"، واتا (تێكۆشان و هاوكاری).\nسەرۆو سەرۆكانی تریش باش ئەو راستیە دەزانن، حزبی شیوعی لەسەرەتای دامەزراندنیەوە، دەتوانم وای بشوبهێنم درووشمی "كوڕی خۆم ناكەمە قوربانی كچی خەڵكی" رەت كردوەتەوە، بەڵكو بەبەردەوامی "كچ و كوڕی خۆی" كردوەتە قوربانی و قەڵغانی گەل و نیشتمان.\nهەر بۆیە ئەوەی سەرۆ دەیڵێ" لە برادەرێكی شیوعیم پرسی بۆچی لە ئێستادا، چوونەتە بەرەی دژی پارتی"؟ ئەویش لە وڵامدا وتویەتی": چونكە پارتی لە داهات و گومركی ئیبراهیم خەلیل بەشمان نادات"؟! بەتەواوی مانا دوورە لە راستیەوەو هیچ بنەماو زه ره یه ك ڕاستی تێدا نیە، یان ئەبێ پێچەوانەكەی راست بێ و ئەبێ برادەرە شیوعیەكەی لەو زەخیرە زۆرو زەبەندەی حزبی شیوعی پڕ بە پێزی خۆی وڵامی نەداوەتەوە؟ یاخود وڵامی داوەتەوەو "سەرۆ"ش وەك هەڵوێستی پێشووی، دەیەوێ هێرش بكات و پەلاماربدات؟ یان ئەوەتانێ ئەو جۆرە گفتوگۆیانە لە بنەڕەتا روویان نەداوەو لە ئارادا نەبوەو ئەگەریش وایە زۆر ئاسایی و راستگۆیانەتر دەبوو "ناوی برادەرەكەی بهێنایە"؟\nبۆیە دوور لە شێوازو زمانە نەشیاوو زبرەكەی "سەرۆ"، كە هەموو دیدارو قسەكردنێك، لێشاوێك توڕەیی و ناڕەزایەتی راست و بابەتی و لۆژیكی بەدوای خۆیدا دێنێ، وەك روونكردنەوەیەك بۆ كۆمەڵانی خەڵكی كوردستان، تەنها لەسەر ئەو خاڵە دەوەستم و دەنوسم، ئەویش ئەوەیە لە گەرمەی شەڕی ناوخۆی نێوان "پارتی و یەكێتی"، بزووتنەوەی ئیسلامی لە بەرەی "پارتی" دژ بە "یەكێتی" بە هێزی چەكدار دەجەنگان، بەتایبەتی قیادەی مەیدانی سلیمانی و كه ركوكی پارتی دەسه ڵاتی بەسەر ناوچەی "هەڵەبجە، هەورامان"دا بوو، بارەگای سەرەكیان لە هەڵەبجە بوو، شاندێكی حزبی شیوعی سەردانی پارتیان كرد. بەشێك لەگفتوگۆو سەرنجەكانی حزبی شیوعی لەو دانیشتنەدا رەخنەگرتن بوو لە پارتی بەرامبەر ئەو هەموو بازگە گومركیانەی لە سنورە دانرابوو، هەروەك هەموو حزبەكان لەو سنوورە باجیان وەردەگرت" پارتی، بزووتنەوەی ئیسلامی، حزبی سۆسیالیست"، لە دیوی سەید سادقیشەوە بەهه مان شێوە "یەكێتی" بازگەی گومركی خۆی هەبوو.\nئەوانیش لە وڵامدا وتیان": قسەكانتان زۆر راستەو ناكرێت حزبی شیوعی دۆستمان گومركیان نەبێت و ئێوەش بازگەیەك دابنێن و گومرك وەربگرن! وڵامی ئێمەش ئەوەبوو حزبی شیوعی داوای لابردنی بازگە گومركیەكان دەكات، كە قورسایی خستوەتە سەر كۆمەڵانی خەڵكی كوردستان، بازرگانەكان نرخیان زیادكردوە، داوای ئێمەش لابردنی ئەو گومركانەیە نەك ئێمەش گومركمان هەبێ و ببینە بەشێك لە قورسكردنی باری گوزەران و ماندووكردنی خەڵك و جەماوەر.\nبەڵێ كاك سەرۆ. ئەوساو ئێستاش، ئەوە هەڵوێستی ئێمە بوە وەك حزبی شیوعی نەك ئەوەی جەنابتان دەیفەرموون و دەیبینن. تەمەناشم دەكرد، بەهیچ شێوەیەك بۆ داپۆشین و پەردەپۆشكردنی قەیرانەكانی كوردستان و واقیعی تاڵی ژیان و گوزەرانی خەڵك و كەمكردنەوە لە نرخی ناڕەزایەتی و داخوازییە رەواكانی خەڵك، هەوڵی "گەوجاندن" ی كەس نەدەن و بۆ یەك جاریش توخنی هەڵپەی "شێواندن"ی راستیەكان نەكەون، چونكە كه س برواتان پی ناكات و بارودوخه كه به ته واوی گوراوه .\nكاوە محمود/ لە جوغزی سەربەخۆییدا\nئه‌حمه‌د ره‌جه‌ب/ له دولكانه‌وه بۆ پشتاشان\nعەبدولڕەحیم حەسەن/ ئاستەنگەکانی پرۆسەی پەروەردەو فێرکردن\nعەلی قادر/ کێ چینی ناوەراستی تیرۆر کرد ؟\nرەزا شـوان/ ڤـاڵنتینا تریشکۆڤـا یەکەم ئاسمانگەڕی ژن لە جیهان\nهۆشیاری عەبدولعەزیز/ ئەركی ئێستای حزبی شیوعی\nزیرەك كەمال/ پارە و جەهەننەم(نامەی سێیەم)\nئه‌حمه‌د ره‌جه‌ب/ با ئارامی شاری هه‌ولێر بپارێزین\nعوسمان زیندانی/ خەونی مناڵان و کاری سەرمایەداران\nهیوا عومەر/ چۆن پرسی ژن و كۆمەڵگە لە نێوان (بەكاڵاكردن یان بە حیجابكردن ) تێبپەڕێنین؟\nجەمال چەلكی/ دەنگێن دخوازن (هەرێم ئاسیملەبیت .. دەسهەلاتا ناوەند ڤەگەریت) گرێدایی ئەجیندایێن داگیركەرانە..!\nبەخنیاری حەساری/ بۆچی حزبی شیوعی لایەنگری کەمە...؟!\nكاوە محمود/ خۆبەزلزانینی سیاسی


به‌ھۆی تەشەنەكردنی کۆرۆنا قەدەغەی سنوورداری ھاتووچۆ لە تاران و چەند پارێزگای دیكەی ئێران راگەیاندرا\nبەھۆی تەشەنەكردنی زیاتری كۆرۆنا قەدەغەی سنوورداری ھاتووچۆ لە تاران و چەند پارێزگای دیكەی ئێران راگەیاندرا، لە 24 كاتژمێری رابردوودا 322 كەس بە كۆرۆنا لە ئێران و رۆژھەڵاتی كوردستان گیانیان لەدەستداوە، بەرپرسانی تەندروستیش ھۆشداری لە خراپتربوونی دۆخەكە دەدەن و لە رۆژھەڵاتی كوردستان قەدەغەی ھاتووچۆ لەنێوان پارێزگاكان پیڕه‌و دەكرێت.\nئاوێنه: تەشەنەكردنی كۆرۆنا لە ئێران وایكردووە كە قەدەغەی ھاتووچۆی سنووردار لە تاران و چەندین پارێزگای دیكە رابگەیەندرێت، لە رۆژی شەممەوە تەنیا 30%-ی فەرمانبەران لە تاران دەچنە سەر كارەكانیان و ئەوانی دیكه دەبێت لە ماڵەوە كارەكانیان رایی بكەن، بازاڕی گەورەی تاران دادەخرێت و شەوانەش ھاتووچۆ سنووردار دەكرێن، جێبەجێكردنی ئەو رێكارانە لەكاتێكدایە كە 18 پارێزگای ئێران و رۆژھەڵاتی كوردستان لەدۆخی سووری تەشەنەكردنی كۆرۆنادان، ژمارەی گیان لەدەستدانیش رۆژانە بەرزدەبێتەوە، بەشێوەیەك كە لە 24 كاتژمێری رابردوودا 31 ھەزار و 814 كەس تووشی ئەو پەتایە بوونە و 322 كەسیش بەو ھۆیەوە گیانیان لەدەستداوە، ئەو ئامارانە بەرپرسانی كەرتی تەندروستی ئێرانیان تووشی شۆك كردووە.\nعاتیفە عابدینی، ئەندامی ناوەندی باڵای بەرەنگاربوونەوەی كۆرۆنا لە ئێران ئاماژه‌ی به‌وه كرد، پشووی جەژنی قوربان ھۆكاری سەرەكی ئەو دۆخەیە، بە گوتەی ئەو نەخۆشخانەكانی تاران پڕبوونە و تووشبووانی كۆرۆنا لەسەر زەوی نەخۆشخانەكان كەوتوون. دۆخەكە لە پارێزگاكانی مازەندەران، گه‌یلان و بەگشتی باكووری ئێرانیش وەكو تارانە، لە رۆژھەڵاتی كوردستانیش ئەگەرچی ھەندێك شار لەدۆخی سووری تەشەنەكردنی كۆرۆنادان، بەڵام دۆخی ورمێ لە ھەموویان خراپترە، جەواد ئاقازادە، سەرۆكی زانكۆی پزیشكی ورمێ ھۆشداری دەدات و دەڵێت جگە لە سەردەشت، ھەموو شارەكانی دیكەی ئەو پارێزگایە لەدۆخی سوور و مەترسیدان، ژمارەی قوربانیانیش بەرزبووەتەوە.\nلە 24 كاتژمێری رابردوودا نزیكەی 2 ھەزار كەس لە رۆژھەڵاتی كوردستان تووشی كۆرۆنا بوونە و 23 كەسیش بەو پەتایە گیانیان لەدەستداوە.\nھەموو جۆرەكانی كۆرۆنا و بەتایبەت دێلتا بە ھەموو ئێران و رۆژھەڵاتی كوردستاندا بڵاوبوونەتەوە، وەزارەتی تەندروستی ئێرانیش رایگه‌یاند، شەپۆڵی پێنجەمی كۆرۆنا لە ھەموو شەپۆڵەكانی پێشتر خێراتر دەبێت و زیانەكانیشی زۆرتر دەبن، ھەر بۆیە راگەیاندنی قەدەغەی ھاتووچۆ بۆ لانیكەم 2 ھەفتە بە تاكە چارەسەری دەربازبوون لەو دۆخە دەزانێت.\nریزبەندی بەهێزترین سوپاکانی جیهان بۆ ئەمساڵ بڵاوكرایه‌وه \nگروپی "دەستپێشخەریی رۆڵەکانی ئاگر" کارگەیەکی دروستکردنی کەشتییان لە ئەنتالیا سوتاند \nئێران و سعودیە درێژە بە گفتوگۆكانیان لە بەغدا دەدەن


Diplomatic Magazine | سیاسەتەکانی وڕێنەکردن\nتەفسیری دانانی وشەی وڕێنە لەسەر وشەی رۆشنبیریی چییە ؟\n"نالی حەریفی کەس نییە، ئیلف و ئەلیفی کەس نییە\nبەیتی ڕەدیفی کەس نییە، هەرزەنویسە گەپ دەکا"\nلە سەرەوەی دەروازەی شەقامی مەولەویی شاری سلێمانی دروشمی "سلێمانی پایتەختی ڕۆشنبیری" هەڵواسراوە. لە چەند ڕۆژی پێشوودا لە لایەن ھونەرمەندێکەوە تابلۆیەک کە وشەی "وڕێنە"ی لەسەرە، خرایە سەر وشەی "ڕۆشنبیری" و دروشمەکە بوو بە: "سلێمانی پایتەختی وڕێنە". ئەم جۆرە هۆشیاریەی کە سلێمانی وەک پایتەختێک بۆ ڕۆشنبیری ڕەد دەکاتەوە، لە ڕاستیدا هۆشیاریەکی نوێ نییە و چەندین ساڵە وەک تارماییەک بەناو فەزای گشتیی و کۆمەڵگای ڕۆشنبیرانی ئێمەدا دێت و دەچێت، چ لە ناوەوە و چ لە دەرەوەی ناوچەی سلێمانیش، جا ئەم ڕەدکردنەوەیە هەر ئارگیۆمێنت و پاساوێکی ئەقڵانیی لە پشتەوە بێت.\nپێم وابێت ئاشکرایە کە سلێمانی لە هەڵگرتنی ئەم دروشمەدا، کە پێیەکی لەناو ڕیتۆریکی ناسیۆنالیستیانەی حیزبە کوردیەکان و پێیەکەی تری لەناو وەهمستانی هەندێک لە ڕۆشنبیر و دەسەڵاتدار و خاوەن بەرژەوەندیی شەخسیدایە، چیدی سەرکەوتوو نییە؛ بەرگریکردن لەم دروشمە یان لە بێئاگایی و فریوخواردنەوەیە بە وەهم و ناولێنان و شوناسبەخشینەوە و پۆلێنکارییەکانی دەسەڵات لەپێناو درێژەدان بە هەیمەنەی خۆیدا، یان بەهۆی نوقومبوونەوەیە لە ئەقڵیەتێکی حیزبیی ناسیۆنالیستیانەی بەسەرچوودا کە لە ڕۆژگاری دوای ڕاپەڕینەوە و تاکو ئێستاش، بەردەوام پێویستی بە هەڵگرتنی کۆمەڵێک دروشمی وەک (پایتەختی ڕۆشنبیری و پایتەختی گەشتیاری و پایتەختی ئاشتی و هتد...) هەیە بۆ داپۆشینی داڕزان و وێرانبوونە ئیداری و ئەخلاقی و ڕۆشنبیریەکانی ناو خۆی.\nدانانی وشەی "وڕێنە" لەسەر وشەی "ڕۆشنبیری"، لە تەفسیرێکدا بەبینەییکردن(visualization)ێکی کورتخایەنی ئەم جۆرە هۆشیاریەیە کە پێشتر باسمکرد، بە شێوەیەکی کاتیی گواستنەوەیەتی لە بواری گشتی و بواری گفتوگۆوە بۆ ناو بواری بینەیی و بۆ ماوەیەکی کەم بەدیهێنانیەتی لە چاوەندازی خەڵکدا (بە کورتخایەن و کاتیی و ماوەی کەم، مەبەستم لەوەیە کە ڕووداوەکە زۆر درێژەی نەکێشا و بوونی لەناو تۆڕە کۆمەڵایەتیەکاندابوو زیاتر لەوەی لەناو واقیع و شەقامدا بێت، بەڵام نامەوێت لێرەدا باسەکە بۆ ئەم بابەتەیان بەرم).\nلە تەفسیرێکی تردا گومانکردنە لە شوناسی سلێمانی وەک پایتەختێک بۆ ڕۆشنبیری؛ لە تەفسیرێکی تریشدا بەرەنگاربوونەوە و پرۆتێستە بەرامبەر دروشمە ڕەسمیەکە، بەرئەساسی هەرکام لەم تەفسیرانە، هەرچی بۆچوون و گفتوگۆ و ڕا بوو سەبارەت بەم پرسە، سەبارەت بە شوناس و پێگەی ئێستای سلێمانی و سەبارەت بە کارەکەش، لە پشتگیریکردنی دروشمە دەستکاریکراوەکە یان ڕەدکردنەوەی، لە هاوڕابوون و هاوڕانەبوون، لە بەڵێ و نەخێر تێپەڕ نەدەبوو. بۆیە هەر لە دانان و ئەنجامدانی کارەکەوە تا کاردانەوەکان و گفتوگۆکانی دوای کارەکەش، گەرچی لە جەوهەردا پرسیارکەر و ڕەخنەییبوون بەرامبەر دەسەڵات و دۆخی ئێستای شارەکە، بەڵام ناڕاستەوخۆش بەشداربوون لە داپۆشین و ونکردنی کۆمەڵێک مانا و ئیمکانی گرنگدا کە "وڕێنە" لەخۆیدا هەڵیگرتووە، ناڕاستەوخۆش بەشداربوون لە نیشاندانی "وڕێنە"دا تەنها وەک تانەیەک و وەک ئامرازێک بۆ سەرزەنشتکردن.\nدانانی وشەی "وڕێنە" لەسەر وشەی "ڕۆشنبیری"، لە تەفسیرێکدا بەبینەییکردن(visualization)ێکی کورتخایەنی ئەم جۆرە هۆشیاریەیە کە پێشتر باسمکرد، بە شێوەیەکی کاتیی گواستنەوەیەتی لە بواری گشتی و بواری گفتوگۆوە بۆ ناو بواری بینەیی و بۆ ماوەیەکی کەم بەدیهێنانیەتی لە چاوەندازی خەڵکدا (بە کورتخایەن و کاتیی و ماوەی کەم\nئەم نووسینە، لەم چەند پەرەگرافەی دواتریدا، بە سوودوەرگرتن لە بۆچوونەکانی میشێل فۆکۆ سەبارەت بە فیکشن، دەسەڵات، بەرگری و حەقیقەت، هەوڵێکی کورت دەبێت بۆ باسکردنی ئەو ئەگەر و دەرچانەی کە "وڕێنە" لە خۆیدا هەڵیگرتوون؛ "وڕێنە" کە بەر لەوەی بیکەینە میکانیزمێک بۆ پەراوێزخستن و پۆلێنکردنی کۆمەڵایەتیانەی ئەوانەی لە واقیع دابڕاون یان بێئاگان، کاڵفامن یان بیرکۆڵن، دەشێ وەک دژێک بیبینین بۆ ڕووبەڕووبونەوە و بەرگری بەرامبەر بە دۆخ و هەلومەرجی زاڵ، دەشێ وەک سیاسەتێک بیبینین بۆ ڕووبەڕووبوونەوەی ئەوەی کە گوایە حەقیقەتە.\nجگە لە دژایەتیە ڕێشەییەکەی لەگەڵ "واقیع" و "ڕاستی"دا، ئەوەی لە وشەی "وڕێنە"دا سەرنجڕاکێشە نزیکیە قووڵەکەیەتی لەگەڵ وشەگەلێکی وەک "خەیاڵ" و "چەوت"دا، لە زمانی ئینگلیزیدا بە وڕێنە دەگوترێت(hallucination- شتێک کە ببینرێت و ببیسترێت بەڵام لە ڕاستییدا لەوێ نەبێت)، کە ئەمیش لە دژایەتیەکەیدا بۆ واقیع و ڕاستی دەچێتە ڕیزی وشەگەلێکی وەک (illusion – وەهم، falsehood – چەوتێتی)ەوە، لە هەمووشی گرنگتر نزیکایەتیەکەیەتی لەگەڵ وشەی (fiction- شتانێک کە داهێنراون یان وێناکراون بەڵام ڕاستی نین، یان ئەدەبی خەیاڵی)*. بەڵام چی ڕاستیە و چی فیکشن، وڕێنە یان خەیاڵە؟ چییە ئەمە دیاری دەکات؟\nیەکێک لە گرنگترین ئەو بیرمەندانەی کاری لەسەر ئەم پرسە کردووە، میشێل فۆکۆیە. بۆ فۆکۆ حەقیقەت خاوەنی بوونێکی ڕەها و جێگیر نییە، بەڵکو بەرهەمێکی مێژوویی و کۆمەڵایەتیە، "ڕژێمەکانی حەقیقەت"ی ناو کۆمەڵگایەکە، بەرهەمی کاروکاردانەوەکانی نێوان پەیوەندیەکانی مەعریفە و پەیوەندیەکانی دەسەڵاتە. لای فۆکۆ دەسەڵات لە سەردەمی مۆدێرندا چیدی تەنها لە دەستی پادشا یان فەرمانڕەوایەکدا نییە، هەرەمییانە لە سەرەوەی کۆمەڵگاوە شۆڕ نابێتەوە بەرەو خوارەوەی کۆمەڵگا، بەڵکو لە خوارووی کۆمەڵگاوە و لە یەکە هەرە بچوکەکانەوە سەردەکەوێت و وەک تۆڕێکی ئاڵۆز بە هەموو کۆمەڵگادا بڵاوبووەتەوە. "دەسەڵات لە هەموو شوێنێکە، لەبەر ئەوە نا کە جڵەوی هەموو شتێک دەدات، بەڵکو لەبەر ئەوەی لە هەموو شوێنێکەوە دێت"(Foucault 1978: 93). دەسەڵات لای فۆکۆ "پەرشوبڵاوە زیاتر لەوەی چڕبووەوە بێت"، بەو پێیەی لە هەموو پەیوەندیەکاندایە، "بەرجەستەبوو و دەردراوە زیاتر لەوەی بەدەستهێنراو بێت..."( Gaventa 2003: 1).\nسەرەتای شەقامی مەولەوی ـ سلێمانی\nدەسەڵات لە سەردەمی مۆدێرندا، یان "دەسەڵاتی دیسپلینکەر"، چیدی بە کوشتن و ئەشکەنجەدان کار ناکات، بەڵکو دەستوەردەداتە ژیانی ڕۆژانەی تاکەکەسەوە، ڕۆدەچێتە پەیوەندیەکانی تاکەکەسەوە، هیچ پەیوەندیەک نامێنێتەوە خاڵیی لە پەیوەندیەکانی دەسەڵات. لێرەوە وەزیفەی ئەم دەسەڵاتە تەنها لە قەدەغەکردن و سزادان و کوشتندا کورتنابێتەوە، وەزیفەکەی ئەمانە تێدەپەڕێنێت و دەگات بە چاودێریکردن و بەرهەمهێنان، ڕێکخستنەوە و دەستکاریکردن: "دەبێت بە یەکجاری واز لە وەسفکردنی کاریگەریەکانی دەسەڵات بهێنین بە وشەگەلی نەرێیانە: 'دووردەخاتەوە، دەچەپێنێت، سانسۆر دەکات، لادەبات، پەردەپۆش دەکات، دەشارێتەوە'. لە ڕاستیدا دەسەڵات بەرهەمهێنەرە؛ واقیع بەرهەمدەهێنێت، بوار بۆ بابەتەکان و سرووت بۆ حەقیقەتەکان بەرهەمدەهێنێت. تاک و ئەو مەعریفەیەش کە لە تاکەوە دەشێ بەدەستبهێنرێت سەر بەم بەرهەمهێنانەن"(Foucault 1995: 194).\nدەسەڵات لە سەردەمی مۆدێرندا، یان "دەسەڵاتی دیسپلینکەر"، چیدی بە کوشتن و ئەشکەنجەدان کار ناکات، بەڵکو دەستوەردەداتە ژیانی ڕۆژانەی تاکەکەسەوە، ڕۆدەچێتە پەیوەندیەکانی تاکەکەسەوە، هیچ پەیوەندیەک نامێنێتەوە خاڵیی لە پەیوەندیەکانی دەسەڵات. لێرەوە وەزیفەی ئەم دەسەڵاتە تەنها لە قەدەغەکردن و سزادان و کوشتندا کورتنابێتەوە، وەزیفەکەی ئەمانە تێدەپەڕێنێت و دەگات بە چاودێریکردن و بەرهەمهێنان، ڕێکخستنەوە و دەستکاریکردن:\nئەم دەسەڵاتە دەچێتە پەیوەندیەکی دانەبڕاوەوە لەگەڵ مەعریفەدا، لەژێر هەیمەنەی ئەم مەعریفە\_دەسەڵاتەشدا ئەوەی پێیدەگوترێت ڕاستی یان حەقیقەت چیدی دۆزینەوەیەکی بێلایەن و ئەزموونیی نییە، چیدی نەگۆڕێکی جێگیر نییە لە مێژوودا، بەڵکو بەرهەمی کار و کاردانەوە بەردەوامەکانی مەعریفە\_دەسەڵات و گوتارەکانی کۆمەڵگایەکە لە سەردەم و هەلومەرجێکی مێژوویی دیاریکراودا: "حەقیقەت پاداشتی ڕوحە ئازادەکان نییە، وەچەی خەڵوەتی دوورودرێژ نییە، ئیمتیازێکیش نییە لای ئەوانەی سەرکەوتووبوون لە ئازادکردنی خۆیاندا. حەقیقەت شتێکە سەر بەم جیهانە: بە چەندین شێوازی جیاجیای بەستنەوە و سنووردانان بەرهەمدەهێنرێت. کاریگەری جیاجیای دەسەڵات بەرهەم دەهێنێت کە ڕێکخراون. هەر کۆمەڵگایەک ڕژێمی حەقیقەتی تایبەت بە خۆی هەیە، 'سیاسەتی گشتیی' حەقیقەتی تەیبەت بە خۆی هەیە، ئەوانیش ئەو جۆرانەی گوتارن کە قەبووڵیان دەکات و وەک ڕاست کاریان پێ دەکات؛ ئەو میکانیزم و نمونانەن کە توانای جیاکردنەوەی ڕاست و چەوت بە یەکێک دەدەن" (Foucault, 1980: 131).\nلە هەلومەرجێکدا کە ڕاست و چەوت، وڕێنە و واقیعگۆیی، بابەتیانە و بێلایەنانە جیاناکرێنەوە و هەمیشە هێزێک بەشدارە لە ماناپێدانیاندا، لە واقیعکدا کە موفەبرەک و بەرهەمهێنراوە و بەردەوام زمان و ئاسۆکانی بینینیش لە دەستکردێتیی خۆیدا کورت دەکاتەوە، ئێمە ناچارین پەنا بۆ ئەو میکانیزمانە بەرین کە هێشتا بوونیان نییە، ئەو دەنگانە ببیستین کە هێشتا نەهاتوون، ئەو وێنانە ببینین کە هێشتا دیار نین. بە دەربڕینێکی تر: وڕێنە بکەین و فیکشن و خەیاڵ دابمەزرێنین. لە گفتوگۆیەکدا سەبارەت بە مێژووی سێکشواڵێتی لەگەڵ لوسێت فیناس، فۆکۆ دەڵێت: "من باش دەزانم کە جگە لە فیکشن، هەرگیز هیچی ترم نەنووسیوە، بەڵام بەمە نامەوێت بڵێم کە حەقیقەت تیایاندا بوونی نییە.\nوای دەبینم کە مومکین بێت فیکشن لە حەقیقەتدا کار بکات، کە گوتاری فیکشنیی کاریگەریی حەقیقەت بەرهەمبهێنێت، کە ڕووبدات گوتارێکی ڕاستەقینە شتێک درووستبکات کە هێشتا بوونی نییە، واتە هەڵیببەستێت[لەڕێی فیکشنەوە بەرهەمی بهێنێت]. یەکێک مێژوو لەسەر بنەمای واقیعێکی سیاسی هەڵدەبەستێت کە دەیکاتە ڕاستی، یەکێکیش سیاسەتێک، کە هێشتا بوونی نییە، هەڵدەبەستێت، لەسەر بنەمای حەقیقەتێکی مێژوویی"( Foucault, 1980: 193). داڕشتنەوەی مێژوویەک، هەڵبەستنی مێژوویەک، وڕێنەکردنی مێژوویەک، دەتوانێت تەواوی مانا و دەلالەتەکانی ڕابردوو بگۆڕێت لە پەیوەندیدا بە ئێستامانەوە. وڕێنەکردن لە ئێستادا، هەڵبەستن لە ئێستادا، دەشێ چەندین دەروازە بەرەو ئەگەری تر و هەلومەرجی جیاواز لەوەی ناونراوە واقیع، بکاتەو؛ وڕێنە جیاوازییە ئەو کاتەی بەهۆی خودی جیاوازییەوە پەیوەندی لەگەڵ واقیع دادەمەزرێنێت.\nکێشە و نەخۆشینەکانی واقیعی کوردی، جا هەرچی بن، لە داوەشانی ئەخلاقییەوە تا شکستی سیاسی و ڕۆشنبیری و هونەری و ئیداری، لە کێشەی مافی ژن و داپۆڵسینی ئافرەتانەوە تا خۆفرۆشی و گەندەڵی، لە خەلەلی بونیادییەوە تا شێواندن و تەحریفی مێژوویی، بە چەمکدان و فەرهەنگ و زمانێکەوە تێناپەڕێندرێن کە سەر بە هەمان واقیعی شکستخواردوو بن، بە ڕژێمانێکی حەقیقەت و سیستمگەلێکی بەهاپێدانەوە بازیان بەسەردا نادرێت کە لەناو پەیوەندیەکانی هەمان واقیعدا بەرهەمهاتبن؛ وەک چۆن لەسەر ئاستی جیهانییش سەرمایەداری و دۆخی پاش-کۆڵۆنیاڵیزم بە زمانێک و لۆجیکێکەوە تێناپەڕێندرێن کە سەر بە مێژووی خۆیان بن: واقیع بەو بۆبمانە ناتەقێندرێتەوە کە خۆی دەمانداتێ. پێویستە بیر لەوە بکرێتەوە کە هێشتا بوونی نییە، ئەوە بگوترێت کە هێشتا نەگوتنە، ئەوە نیشانبدرێت کە نادیارە، ئەوەی لەژێر جەبری دەساڵاتێکدا ناوی دەنرێت وڕێنە یان خەیاڵ. جگە لەو مانا باوەی وڕێنە، کە دابڕانە لە واقیع و کەموکورتیی ئەقڵیە، دەبێت یادمانبێت کە یەکێکیشە لەو شتانەی بەردەوام دژی واقیعە، بەردەوام دژی دۆخی ئێستایە، بەردەوام دەرچە و ئەگەرە بۆ تێپەڕاندنی واقیع، تێپەڕاندنی واقیعێک، کە تا لە دیوی ناوەوەی سنوورەکانیدا بین، بەردەوام خۆی بەها و مانا بە دژەکانی خۆی دەدات و دەستکارییان دەکات و دەیانشارێتەوە.\nلەگەڵ ئەوەشدا کە حەقیقەتەکان بێلایەن نین، کە مەعریفە بێلایەن و بابەتیی نییە، کە خودی مانا و واقیعیش بەردەوام بەرهەمدەندرێن، نابێت بکەوینە ئەو هەڵەیەوە کە پەیوەندیەکانی مەعریفە\_دەسەڵات وەک ئەهریمەنێکی دیکارتیی ببینین کە تەنها دەست دەخاتە سەرمانەوە و کۆنترۆڵی بیکردنەوە و ژیانمان دەکات و سنووردارمان دەکات\nلەگەڵ ئەوەشدا کە حەقیقەتەکان بێلایەن نین، کە مەعریفە بێلایەن و بابەتیی نییە، کە خودی مانا و واقیعیش بەردەوام بەرهەمدەندرێن، نابێت بکەوینە ئەو هەڵەیەوە کە پەیوەندیەکانی مەعریفە\_دەسەڵات وەک ئەهریمەنێکی دیکارتیی ببینین کە تەنها دەست دەخاتە سەرمانەوە و کۆنترۆڵی بیکردنەوە و ژیانمان دەکات و سنووردارمان دەکات، چونکە لە هەرکوێ دەسەڵات هەبوو لەوێ بەرگرییش هەیە؛ یان گوتارەکان، کە کۆی بەرهەمەکانی ئایین و فەلسەفە و سیاسەت و زانست و تێکستە نیمچەزانستیەکان و حیکمەت و قسە ڕۆژانەکان و تەفسیرەکانیان دەگرێتەوە لە سەردەمێکی دیاریکراودا، وەک قەفەسێک ببینین بۆ کورتکردنەوە و لەقاڵبدانی بەردەوامی زمان و خودێتییمان، بەو پێیەی "گوتارەکان یەکجاری و هەمیشە خزمەتکاری دەسەڵات یان دژی نین ... دەبێت ڕێ بەو پرۆسە ئاڵۆز و ناجێگیرە بدەین کە لەڕێیەوە گوتار دەتوانێت ئامراز و کاریگەریی دەسەڵات بێت، بەڵام لەمپەڕێک، خاڵێکی ساتمەکردنی بەرگرییش بێت و دەستپێکی ستراتیژێکی دژەوانەش بێت"( Foucault 1978: 100).\nڕەهەندێکی تایبەتی وڕێنە کە دژ بە واقیعە و هەمیشە لە دەرەوەی ڕژێمەکانی حەقیقەتە، دەیکاتە جۆرێک لە بەرگریی بەرامبەر ئەوەی لە سلێمانی یان لە هەر شار و ناوچەیەکی تر دەستباڵایە؛ هەموو تێپەڕاندنێکی ئێستا، هەموو دەرچوونێک لە واقیعی ڕەخساوی سەردەمێک، هەموو خۆدەربازکردنێک لە چرکەساتێکی مێژوویی دیاریکراو، هەموو بازدانێک چ فیکری و چ ئەدەبی، هەموو خەونبینینێکی ڕادیکاڵانە، لە لایەن ئەو سەردەم و هەلومەرجەوە کە تێیدا لەدایکبووە بە وڕێنە و وشە هاوشێوەکانی ناودەبرێت. وڕێنە دەشێ بەرگریی بێت بەرامبەر هەموو شتێک کە کۆن و سواو و جێگیرە، بەرامبەر هەموو هێزێک کە هەیمەنەکارە، بەرامبەر هەموو دۆخێک کە وەک واقیع سەپاوە. وڕێنە دەکرێت دەروازەیەک بێت بۆ هەموو ئەو ئیمکان و ڕووداو و وێنانەی لە مێژوویەکدا بۆیان ناڕەخسێت بەدیبێن و ببنە واقیع.\nلە ڕاستیدا ئەم ڕەهەندەی وڕێنە کە من باسی دەکەم شتێکی نوێ و سەردەمییانە نییە لە ناوچەکەدا. درەوشاوەترین شاعیری ناو دیمەنی مێژوویی ناوچەی سلێمانی، وڕێنەکارترین کارەکتەری ئێمەیە. زەمەنێک کە هەیمەنەی زمانی تورکی و فارسی و عەرەبی لە لوتکەی خۆیدایە، زەمەنێک کە کلتوری ئەم ناوچەیە لەنێوان کلتوری عوسمانی و ئێرانی و عەرەبیدا تواوەتەوە، زەمەنێک کە تەنانەت پیت و ڕێزمانیش لە ناوچەکەدا داگیرکراوە و کوردی و خۆماڵیی نییە، نالی دێت و "هەرزەنویس"ی و "گەپ"ێک دەکات کە لە داهاتوودا ناودەنرێت کوردیی شێوەی سلێمانی.\nچیا جەمال، ئەو هونەرمەندەی وشەی ورێنەی لە شوێنی وشەی رۆشنبیریی دانا\nشیعری نالی بە ئیمتیاز وڕێنەیە لەناو ئەو واقیعەی ئەوسای میرنشینی باباندا، لەناو واقیعێکدا بە ئایین و دونیابینی عەرەبی و بە سیاسەت و ئیدارەش ماوەیەک فارسی و ماوەیەک تورکی، ئەوەی لە نالیدا شکۆیە هەرگیز ناوهێنانی نییە بە یەکەم شاعیری کوردینووسی ناوچەکە (بیریشمان بێت ئەم یەکەمییە هێشتا لە نێوان نالی و مستەفا بەگی کوردیدا ساغ نەکراوەتەوە)، بەڵکو شکۆی نالی لەو ئیدراکە قووڵەیدایە بەرامبەر بە زمانی خۆی و ڕەهەندە سیاسییەکانی، بەرامبەر بەو ئیمکانە سیاسیەی کە ئەو تەرزە لە بەکارهێنانی زمان و چوونەناوەوەی، ئەو تەرزە لە بەکارهێنانی مەجاز و دەربڕینی شاعیرانە هەڵیگرتووە: "فارس و کورد و عەرەب هەرسێم بە دەفتەر گرتووە".\nبونیادی نووسین، شێوازی بینین، تەرزی پەیوەندییدامەزراندن لەگەڵ زماندا، تەنها کۆمەڵێک جموجوڵی شیعریی پەتیی نین، بەڵکو دەشێ دەرگا بەسەر ئەگەر و ئیمکانی نوێدا بکەنەوە؛ کاتێک زمان و بیرکردنەوەیەک لەژێر سەپێنراوەکانی واقیعی خۆیدا دەردەهێنرێت ڕووبەڕووی ئەو واقعیە دەکرێتەوە، بەرامبەر و دژ بەو واقیعە دادەنرێت، لەو واقیعە دادەبڕدرێت و نامۆ دەکرێت، وڕێنەی پێ دەکرێت، چیدی بەتەنها سەر بە ڕژێمەکانی حەقیقەت نابێت، چیدی بە تەواوی و هەیمەنەکارانە زادەی خۆمومارەسەکردنی مەعریفە\_دەسەڵات نابێت، بەڵکو دەبێتە خاڵێکیش بۆ بەرگریی، دەبێتە دەرچوویەک لە هەیمەنەی گوتارەکان، دەرچوویەک کە هەمیشە لەبەردەم ئەگەری ئەوەدایە بە وڕێنە ناوبنرێت و پەراوێز بخرێت.\nئایرۆنیەتێکی سەیرە کە مێژووی ئەدەبیی ئەم ناوچەیە بە وڕێنە دەستپێدەکات و لەم چەند ڕۆژەی پێشووشدا، بۆ ماوەیەکی زۆر کورت نازناوەکەی دەگۆڕدرێت بۆ "پایتەختی وڕێنە". لەودیو پرسیارورووژاندن و مەبەستە ڕەخنەییەکەیەوە، پێم وابێت "پایتەختی وڕێنە" دۆزەخێکی کلتووری نییە بمانەوێت لێی هەڵبێین، بەڵکو یۆتۆپیایەکە دەبێت بەدوایدا ڕابکەین\nبۆیە "تەبعی شەککەرباری" نالی "کوردی ئەگەر ئینشا دەکا"، چیدی پێویست نییە مەقسوودەکەی پشتەوەی بگێڕینەوە بۆ شەهوەتی نمایشکردنی زمان و نیشاندانی توانایەکی شیعریی پەتیی؛ "خۆئیمتیحانکردن" و "بە عەمدەن واکردن"ی نالی جۆرێکە لە وڕێنە، جۆرێکە لە بەرگریی، لە بەدەستهێنانەوەی خود: "کەس بە ئەلفازم نەڵێ خۆ کوردییە، خۆکردییە". خۆجیاکردنەوەی نالی، بینینی خۆی وەک تاقانەیەک، بەرهەمی غوروور و لوتبەرزییەکی پوخت نییە، بەڵکو بەرهەمی دابڕانێتی لە سەپێنراوەکانی واقیعەکە، لە دیسکۆرسە باوەکان، لە حەقیقەتە باوەکان، دۆخێک کە سەردەمەکە بە هەرزەنووسین و گاڵتەوگەپ ناوی دەنێت، بە وڕێنە ناوی دەنێت: "نالی حەریفی کەس نییە، ئیلف و ئەلیفی کەس نییە - بەیتی ڕەدیفی کەس نییە، هەرزەنویسە گەپ دەکا"**.\nئایرۆنیەتێکی سەیرە کە مێژووی ئەدەبیی ئەم ناوچەیە بە وڕێنە دەستپێدەکات و لەم چەند ڕۆژەی پێشووشدا، بۆ ماوەیەکی زۆر کورت نازناوەکەی دەگۆڕدرێت بۆ "پایتەختی وڕێنە". لەودیو پرسیارورووژاندن و مەبەستە ڕەخنەییەکەیەوە، پێم وابێت "پایتەختی وڕێنە" دۆزەخێکی کلتووری نییە بمانەوێت لێی هەڵبێین، بەڵکو یۆتۆپیایەکە دەبێت بەدوایدا ڕابکەین. ئەمڕۆ لە هەمووکات زیاتر پێویستمان بە وڕێنەیە، پێویستمان بە بەرگریی و ڕەدکردنەوەی ئەو مێژووە سیاسی-ڕۆشنبیری-کۆمەڵایەتیەیە کە بەکۆڵماندا دراوە؛ وڕێنە بەرگریی و ڕەدکردنەوەیە لە بەردەم ئەفسانەکانی شۆڕشی شاخ و خێڵەکییەکانی وڵاتبەڕێوەبەری ئەمڕۆدا، لە بەردەم ڕۆشنبیر و نووسەرانێکدا کە بەشێکن لەم دۆخە، لە بەردەم کۆی ئێستادا.\nمەبەستی من بە هیچ جۆرێک بەرگریکردن نییە لە سلێمانی یان هەر ناوچەیەکی تر، قسەکەشم لەسەر بەهای کارەکە و گۆڕینی دروشمەکە نییە(چ لەڕووی هونەری و چ لەڕووی سیاسیشەوە)، بەڵکو من دەمەوێت مەبەستەکەم تەنها لە تێگەیشتنماندا بۆ "وڕێنە" چڕببێتەوە، لەو پەیوەندیە قووڵانەدا چڕببێتەوە کە وڕێنە لەگەڵ چەمکگەلێکی گرنگ و هەستیاری وەک حەقیقەت، داهێنان، نواندنەوە(representation)، ڕەدکردنەوە و هتد...دا هەیەتی. لەگەڵ گەڵاڵەکردنی ئەم جۆرە تێگەیشتنەدا بۆ وڕێنە و پاش بارکردنی بەم مانایانەی لە سەرەوە باسکران، لە پەیوەندیدا بە دروشمەکەی سلێمانیەوە، هەروەها لە پەیوەندیدا بە کۆی مێژووی ئەدەبی و هونەری و ڕۆشنبیریی ئێمەوە، چەند پرسیارێک سەرهەڵدەدەن کە من بە گونجاوی دەزانم لە کۆتایی ئەم وتارەدا بۆ خوێنەریان بەجێ بهێڵم: کێن وڕێنەکارانی ڕاستەقینەی ناو مێژووی ئێمە؟ چۆن وڕێنەکانمان ڕووبەڕووی دەسەڵاتی دەزگا و دامەزراوەکان، گوتارەکان و دیسپلینەکان بکەینەوە؟ دواجاریش: ئایا سلێمانی، یان هەر شارێکی تری کوردی، دەتوانێت ببێتە پایتەختێک بۆ وڕێنە؟\n*مانا ئینگلیزیەکان لەم چاپەی فەرهەنگی ئۆکسفۆردەوە وەرگیراون:\nHornby (2010). Oxford advanced learner's dictionary of current English. London, Oxford University Press.\n**بەیت و نیوەبەیتەکانی نالی لەم نوسخەیەی دیوانی نالیەوە وەرگیراون:\nعەبدولکەریمی مودەڕیس و فاتیح عەبدولکەریم (١٣٨٧هە). دیوانی نالی. سنە، انتشارات كردستان.


شاناز ئیبراھیم ئەحمەد چەند نھێنیەکی کۆبونەوەی رێکخسانی یەکێتی ئاشکرادەکات – Standard Kurd\nلەلایەن ستاندار Posted on ته‌مموز 13, 2017 2159 جار بینراوە 0 سەرنج\nشاناز ئیبراھیم ئەحمەد بەرپرسی ناوەندی دەرەوەی یەکێتی ڕاەخنە لە حیزبەکەی دەگرێت و ڕایدەگەیەنێت لەم لا ئەڵێن تا پەڕلەمان بە بێ مەرج ئاسایی نەکرێتەوە ریفڕاندۆم فت.. لەولاشەوە فڕکان فڕکانی شاند ناردنیانە بۆ پیرمام و برۆکسل و ئێران و پێکەنینەکەشی لەوەدایە کە ئەمڕۆ لە ڕاگەیندراوی م.س دا ھاتووە کە شکور شاند ئە بۆ لای گۆڕان. ئەی مەگەر سەرکردایەتی ھاوبەشمان لەگەڵ گۆڕاندا نیە؟ ئیتر شاندو ماندی بۆ چیە؟؟\nناوبراو لە بەشێکی تری وتارێک بەناو نیشانی (حافیزە المحفوز) دەڵێ گرنگترین خاڵی کۆبونەوەی مەکتەبی رێکخستن لێپێچنەوە بوو لە بەشدار بووانی کۆبوونەوەی بە ناو کۆمیتەی ڕێفڕاندۆمی لە بڕیارەکاندا دەرھێناوە لەبەر ئەوەی کە جێگری سکرتێری گشتی کە بەشداری بەشێکی کۆبونەوەکە بوە دوو جار ئاماژەی بەوەدا کە ( د. نجم الدین من ئیزنم داوە)\nدەقی نوسینەکەی شاناز ئیبراھیم ئەحمەد بخوێنەوە\nگەر ناوەڕۆکی کۆبوونەوەکانی تریشی کە لەم سەرزەمینەماندا ئەبەسترێن بە شێوەی کۆبوونەوەکەی دوێنێی مەکتەبی رێکخستن بڵاو ئەکرێنەوە ئەوا ئەڵێم ( قوڕەکە بەسەرمان)..\nبەرێزان، کۆبوونەوەکەی دوێنێ لەسەر داوای بەرێز کاک رەفعەت عەبدوڵا بەرپرسی مەکتەبی رێکخستن رێکخرابوو بۆ ئەنجومەنی مەکتەبی رێکخستن و لێپرسراوی مەڵبەندەکان و خۆشم وەک ناوەندی دەرەوە بەشدار بووم و مەبەست لە سازدانی کۆبوونەوەکەش بۆ گفتوگۆکردن بوو لە سەر دوو تەووەری تایبەت..\nلە کاتێکدا کە تەوەرەی یەکەم بەرەو کۆتایی دەچوو، لە ناکاو ئاگادار کراین کە بەرێز جێگری سکرتێری گشتی ھاتووە و دەیەوێت بەشداری کۆبوونەوەکە بکات.. تا ئێرەی ئاساییە .. نا ئاساییەکە لەوێوە دەست پێ ئەکات کە ھەواڵەکە بەشێوازێکی وا لوول و بڵاو کرابووەوە کە زۆربەمان کەوتینە گۆمانەوە لە بوونمان لەو کۆبوونەوەیەدا!! جارێ یەکەم وا لەقەڵەم دراوە کە بەرێز کاکی میوان سەرپەرشتی بەشێک لە کۆبوونەوەکەی کردوە و کاک رەفعەتیش کراوەتە میوان! دووەم ئاماژە بە ھەندێک قسە و بابەت دراوە کە گوایە باس کرابێت کە بە زاتی خوا ئێوە چەند لەوەێ باستان کردوە ئێمەش ھەر ئەوەندە .. بۆ نمونە ( باس لە گۆڕانکاری و پێشھاتەکانی کوردستان و ناوچەکە کرا و جەخت لە گرنگی دیالۆگ و گفتوگۆ کرایەوە) و ھتد…. و ئەوەش قەیناکا با بە قوربانی یەکێتی بێت.. بەوەشەوە نەوەستان و ئەمڕۆ بڕیارەکانی کۆبوونەوەکەیان وەک ڕاسپاردەی جێگری سکرتێری گشتی بڵاو کردوەتەوە .. ئەوەش با فیداتان بێت بەڵام .. راستیەکەی وا نەبوو، کاکی جێگری سکرتێری گشتی نە ھاوڕا بوو لە گەڵ ڕای ئامادەبووانی کۆبوونەوەکە و نە ئەوە پێشنیارو و راسپاردە و بڕیارانە ڕاو بووچوونی جەنابی بوون و نە لەوێ بوو کە بڕیارەکان دران. لەوەش ناخۆشتر ئەوەیە کە گرنگترین خاڵ کە لێپێچنەوە بوو لە بەشدار بووانی کۆبوونەوەی بە ناو کۆمیتەی ڕێفڕاندۆمی لە بڕیارەکاندا دەرھێناوە لەبەر ئەوەی کە بەرێزی دوو جار ئاماژەی بەوەدا کە ( د. نجم الدین من ئیزنم داوە) …\nلەوانەیە زۆربەتان پێتان خۆش نەبێت کە باس لەو وردەکاریانە بکەم.. بەڵام بە رای من ھەر ئەو وردەکاری و ھەواڵ چەواشەکردن و لەملا بەم جۆر و لەو لا بە جۆرێک قسە کردنەیە کە قوڕی بۆ یەکێتی و میللەتەکەمان گرتوەتەوە… لەم لا ئەڵێن تا پەڕلەمان بە بێ مەرج ئاسایی نەکرێتەوە ریفڕاندۆم فت.. لەولاشەوە فڕکان فڕکانی شاند ناردنیانە بۆ پیرمام و برۆکسل و ئێران و پێکەنینەکەشی لەوەدایە کە ئەمڕۆ لە ڕاگەیندراوی م.س دا ھاتووە کە شکور شاند ئە بۆ لای گۆڕان.. وی، بیسمیلا .. ئەی مەگەر سەرکردایەتی ھاوبەشمان لەگەڵ گۆڕاندا نیە؟ ئیتر شاندو ماندی بۆ چیە؟؟\nجا توو خوا گەر ڕاگەیندراوی کۆبوونەوەیک کە خۆم و دەیان ھەڤاڵ بەشدار بووبین تیا بەو دەردە ئیبراھیم ئەحمەد\nبڵاوکراوەی پێشووبرۆکسل، هەولێر نییە\nبڵاوکراوەی نوێتردکتۆر قاسملوو\nPosted on تشرینی یه‌كه‌م 18, 2018 0 8098


کوردیپێدیا - مەکتەبی سیاسی یەکێتیی نیشتمانیی کوردستان پرسەنامەیەک ئاڕاستەی بنەماڵه و خێزانی شەهیدی سەرکردە کاک ئارام دەکات\n📝 مەکتەبی سیاسی یەکێتیی نیشتمانیی کوردستان پرسەنامەیەک ئاڕاستەی بنەماڵه و خێزانی شەهیدی سەرکردە کاک ئارام دەکات | پۆل: بەڵگەنامەکان | زمانی بابەت: 🏳 کوردیی ناوەڕاست\nمەکتەبی سیاسی یەکێتیی نیشتمانیی کوردستان پرسەنامەیەک ئاڕاستەی بنەماڵه و خێز...\nبنەماڵە و خێزانی شەهید کاک ئارامی سەرکردە\nبەداخ و پەژارەیەکی زۆرەوە هەواڵی کۆچی دوایی مەلیحە جەلال خوشکی شەهیدی سەرکردە کاک ئارام-مان پێگەیشت.\nهاوبەشی خەم و پرسەی بنەماڵە تێکۆشەر و سەربەرزەکەتانین پرسە و سەرەخۆشیتان ئاراستە دەکەین هیوادارین دواناخۆشیتان بێت.\n#یەکێتیی نیشتمانیی کوردستان | #12-06-2020 |\n➕ ئەم بابەتە لەلایەن: (بەناز جۆڵا)ەوە لە: Jun 12 2020 2:30PM تۆمارکراوە\n📷 فایلی وێنە 1.0.1 35 KB Jun 12 2020 2:31PM بەناز جۆڵا


ڕاپۆرتێكی "وشه" ده‌بێته هۆی نۆژه‌ندكردنه‌وه‌ی چه‌ند پرد و شه‌قامێكی سلێمانی\nدوای ئه‌وه‌ی له ژماره‌ی پێشووی رۆژنامه‌ی "وشه"دا راپۆرتێك له‌سه‌ر ڕووخانی چه‌ند پردێكی سنووری پارێزگای سلێمانی كرا كه تێكچوون و ڕۆچوون، ئاوه‌دانكردنه‌وه‌ی سلێمانی ده‌ستی به چاككردنه‌وه‌یان كردوه.\nئه‌مڕۆ دووشه‌م، ئیبراهیم عه‌زیز به‌ڕێوه‌به‌ری گشتیی ئاوه‌دانكردنه‌وه‌ی سلێمانی به "وشه"ی راگه‌یاند، به‌هۆی لافاو و بارانه‌وه، زیانێكی زۆر به‌ر چه‌ند پردێكی سنووره‌كه كه‌وتووه، سه‌ره‌ڕای تێكچون و ڕۆچوونی چه‌ندان شه‌قام و راگری شه‌قامه‌كان.\nئه‌وه‌شی گوت، دوای ئاساییبوونه‌وه‌ی كه‌شوهه‌وا كه هه‌فته‌ی رابردوو لیژنه‌كانی چاككردنه‌وه‌ی شه‌قام و رێگه‌وبانه‌كان، له گوند و ناوچه و قه‌زاكان به گه‌ڵابه و شۆفڵ و ئامێری دیكه ده‌ستیان به چاكردن و چاكسازی ئه‌و شه‌قام و رێگه‌وبانانه كردووه كه خراپ و رۆ چوو بوون.\nبه‌پێی به‌دواداچوونێكی هه‌فته‌نامه‌ی "وشه" كه له ژماره‌ی هه‌فته‌ی رابردوو بڵاو كرایه‌وه، له سنووری پارێزگای سلێمانی نزیكی 10 پردی په‌ڕینه‌وهی هاووڵاتییان له ناوچه و گونده‌كان به‌هۆی لافاو و باران زیانیان پێگه‌شتووه و رووخاون و له‌گه‌ڵ چه‌ندین شه‌قام و رێگاوبان كه خراپ و تێكچون و ڕۆ چوو بوون و زیانه‌كانیان به 10 ملیۆن دۆلار خه‌مڵێنراوه.\nئه‌مه ڕاپۆرته‌كه‌یه، كلیكی له‌سه‌ر بكه:\nلافاو زیانی 10 ملیۆن دۆلاری به شه‌قام و پرده‌كانی سلێمانی گه‌یاندووه.\nبه‌ڕێوه‌به‌ری گشتیی ئاوه‌دانكردنه‌وه‌ی سلێمانی ئاماژه‌ی به‌وه‌ش دا، یه‌كێك له‌و پردانه‌ی كه به‌هۆی لافاو ڕووخا، پردی ده‌ره‌دۆین بوو چاككراوه‌ته‌وه و پردی ناوچه‌ی شارباژێر ئه‌ویش له چاكردنیداین ده‌مانه‌وێت به شێوازێك چاكبكرێته‌وه كێشه‌ی بۆ دروست نه‌بێت, چونكه كاتی خۆی وا دروستكراوه ئا راناكێشاو ئه‌چێت به‌سه‌ریدا بۆیه رووخاوه.\nهه‌روه‌ها گوتی، ئه‌و پردانه‌ی كه زیانی گه‌وره‌یان پێگه‌شتووه له سنوره‌كه و له ده‌سه‌ڵاتی ئێمه نییه پاره‌كه‌یان راپۆرتمان له‌سه‌ر ئاماده‌كردون و داوا له وه‌زاره‌تكراوه بودجه‌یان بۆ ته‌رخان بكات بۆ چاكردنه‌وه‌یان.\nرێگەی نێوان پردێ و هەولێر دادەخرێت\nدوا زانیاری لەسەر لێكۆڵینەوە لەگەڵ شاسوار عەبدولواحید\nمەكتەبی سیاسیی یەكێتی بۆ یەكلاكردنەوەی كاندیدەكانی كۆ دەبێتەوە


روانگەی یاسایی و دەستوری بۆ هەڵبژاردنی پێشوەخت له عێراق – Standard Kurd\nلەلایەن ستاندار Posted on ئاب 2, 2020 353 جار بینراوە 0 سەرنج\nدەریا محمد ـ یاسا ناس\n(رێکارەکانی هەڵبژاردنی پێشوەختە چین )\nلە یەکەم رۆژی جەژنی قوربان مستەفا کاظمی سەرۆک وەزیرانی عێراق هەڵبژاردنی پێشوەختی دیاریکرد بۆ رێکەوتی 6 ی حوزەیرانی 2021 کە ئەمە خواستێکی سەرەکی خۆپیشاندەرانی نارازی بوو .\n2- یان سەرۆکی ئەنجومەنی وەزیران بە رەزامەندی سەرۆک کۆمار واتە مستەفا کاظمی بە رەزامەندی بەرهەم ساڵح داوایەک پێشکەشی پەرلەمان بکات بۆ هەڵوەشانەوە ( کە پێدەچێ مستەفا کاظمی ئەم رێگایە بگرێتە بەر )\n(ئاستەنگەکانی بەردەم هەڵبژاردنی پێشوەختە )\nکۆمیسیۆنی سەربەخۆی هەڵبژاردنەکانی عێراق ئامادەیی خۆی پێشاندا بۆ بەرێوەبردنی هەڵبژاردەکان لەو وادەیەی مستەفا کاظمی دیاریکردوە بەڵام بە 3 مەرج\n2- جێ بەجێ کردنی یاسای هەڵبژاردن و نافذ بوونی ، لە کۆتایی ساڵی 2009 پەرلەمانی عێراق لەژێر کاریگەری خۆپیشاندەران یاسایەکی نوێی بۆ هەڵبژاردن دەرکرد بەڵام یاساکە هێشتا نەچۆتە بواری جێبەجێ کردنەوە چونکە جێ بەجێ کردنی یاساکە مەرجدارکراوە بە پاشکۆیەکی یاساکە کە وەزارەتی پلاندانان پابەند دەکات بە دابەشکردنی بازنەکانی عێراق . بەڵام تا ئێستا نەکراوە .\nبڵاوکراوەی پێشوولەشەشەم ساڵیادی كەوتنی موسڵ سەرۆك كۆمار لەبارەی ئێزیدیەكان داوایەك ئاراستەدەكات\nبڵاوکراوەی نوێترگێژنه‌ش تامى جارانى نه‌ما !!


ئه‌نفلوه‌نزای په‌لاماردان!!!….عه‌تا قاجری – Denegkan\nئه‌نفلوه‌نزای په‌لاماردان!!!….عه‌تا قاجری\nجیهانگیری كه‌شێكی وای خولقاندوه ئه‌سته‌مه مرۆڤ بتوانێت له‌ژێر كاریگه‌ریه‌كانی ده‌ربازبێت و پشك و پرشی به‌رنه‌كه‌وێت، ئیتر باش بن یا خراپ وه‌ك شه‌پۆلی لافاو له‌گه‌ڵ خۆی گلمان ئه‌دات،چ كراوه‌بین یا داخراو ئه‌وه‌نه‌ك به‌ته‌نها بۆ ئێمه‌ی كورد به‌ڵكو بۆ هه‌مو جوگرافیایه‌ك ده‌ست ئه‌دات ئیتر هند بی یا فارس و عه‌ره‌ب و تورك فه‌رق ناكات ئه‌و ئیشی خۆی هه‌ر ئه‌كات.\nئه‌گه‌ر هاتووته‌ماشا بكه‌ین په‌تاگه‌لی وه‌ك دیمكراسی و هه‌ڵبژاردن و شه‌ڕی ده‌سه‌ڵاته‌كان و شه‌ڕی ده‌سه‌ڵات و دین و فه‌رهه‌نگ و هتد….ده‌بینین و له‌په‌راوێزی ئه‌و په‌تاگه‌لانه‌ش شتی عه‌نتیكه عه‌نتیكه و ئه‌نفلوه‌نزای سه‌یر سه‌یر سه‌رهه‌ڵئه‌ده‌ن و بازاڕگه‌رم ئه‌كه‌ن.\nئه‌و په‌تای دیمكراسی یه و هه‌ڵبژاردنانه‌ی كه له‌ناو چه‌كه‌و ده‌ورو به‌رمان ڕوئه‌ده‌ن گاریگه‌ریمان له‌سه‌ردائه‌نێن دواترینیشیان ئه‌وی وڵاتی ئێرانی دراوسێ نزیكمانه كه به‌به‌رچاوی هه‌موومانه‌وه چی ڕووی داو چیش ڕو ئه‌دات.\nهه‌ر سه‌ره‌تای بانگه‌شه‌كان تا كاتی منازه‌ره ته‌له فزیۆنیه‌كان و دوای ئه‌نجامی هه‌ڵبژاردنه‌كان و ره‌تكردنه‌وه‌ی یه‌كتری و هیرش و په‌لاماردانی یه‌كتری ناو زڕاندنی یه‌كدی تاسه‌رئه‌نجام له‌كه‌داركرنی و كه‌وتنه ژێر پرسیاری پرۆسه‌كه‌ی لێ كه‌وته وه به جۆرێك وا ئێرانی گه‌ڕانده‌وه بۆ سه‌ره‌تاكانی شۆرش وجه‌نگی له‌گه‌ڵ ئێراقدا.\nئه‌وی لێ ی دڵنیام ئه‌وه‌یه كه به‌رگری له‌شمان ئه‌وه‌نده‌به‌هێز نی یه تابه‌رگری ئه‌وكاریگه‌ریانه بكات بۆیه هه‌رزوش وك چپس و باغه‌كه‌ی بۆمان ئاودیوده‌كرێت و كراویشه.\nئه‌وه‌ی مه‌به‌سته دروست بونی جۆره فه‌رهه‌نگیكه كه‌ئیلهامی له كلتوره خێڵه‌كیه‌كه‌مان وه‌رگرتوه به‌ڵام ئێستا خۆی له فه‌زایه‌كی مۆدێرن و له‌به‌رگێكی نۆی دا خۆی به‌یان ده‌كات ئه‌ویش ئه‌نفلوه‌نزای هێرشكردن و په‌لاماردانه كه‌وه‌ك چه‌كیكی به‌رگری كردن له خۆ و بیناكردنی خۆ له سه‌ر ئه‌وانی تر هه‌رچه‌نده ئه‌م سه‌رو گۆیلاكه ئاشنایه پێمان به‌ڵام ڕونترو جوانتر له‌گه‌ڵ په‌تای هه‌ڵبژاردن هاوتاله‌گه‌ڵ ئه‌نفلوه‌نزای به‌راز دوای شكست هێنانی كوده‌تای ئه‌نفلوه‌نزای باڵنده دا ده‌ركه‌وتوه.\nبه‌بڕوای من هه‌ركه‌س و گرپێك په‌نا بۆ به‌كارهێنانی ئه‌م چه‌كه ببات ئه‌وا به‌بی دوو دڵی و ڕاوه‌ستان بڕیار له به‌تاڵی هه‌گبه‌كه‌ی دده‌م وه پێشم وایه سیگناڵێكیش ده‌بێت بۆ شكست. به‌جۆرێكی تر ئه‌گه‌ر هه‌ركه‌س و گروپێك هه‌ڵگری په‌یام بێت ته‌نهاكاتی به‌یان كردنی ئه‌و په‌یامه ده‌بێت هه‌ر نوقستانیه‌ك په‌یامه كه بۆ شای دروست ده‌كات تا به لاماردانی ئه‌وانی تر پڕبكرێته‌وه.\nئه‌گه‌ر سه‌یریكی ئاماره‌كانی قوربانی ئه‌نفلوه‌نزای په‌لاماردان بكه‌ین ژماره‌كه به‌ره‌و ژوور هه‌ڵده‌كشێت.\nله‌سه‌ره‌تاو پێش ده‌ست پێكی پڕوپاگه‌نده‌ی هه‌ڵبژاردن ئه‌م په‌تایه ده‌سه‌لات و میدیاكاره‌كانی گرته‌وه به جۆریك تاكه‌یان ئه‌وه‌نده به‌هێزبوو توشی هیستریای كردبوون بۆیه كه‌وتنه په‌لاماردان به جۆرێك به خۆیان نه‌ئه‌زانی له خزمه‌ت ریكلام كردندا بوون بۆ گه‌وره‌كردنی هه‌ندیك كه‌س ولایه‌ن تائه‌و ڕاده‌ییه‌ی هه‌ندێك خه‌ڵك له زاری ئه‌وانه‌وه ناسران.\nئه‌وگه‌مه‌ی گه‌وره‌كردنه له‌وه سه‌رچاوه‌ی گرت كه له‌به‌رده‌م مه‌ترسی گۆڕاند خۆیان بینیه‌وه تاسه‌رئه‌نجام ئه‌م سه‌رو ئه سه‌ریان كرد و قه‌باره‌كه‌یان ده‌ست كه‌وت و تاكه‌یان به‌ره‌و داه‌به‌زین ڕۆیشت.\nدووه‌م قوربانی میدیای ئه‌هلی بوون ئێستاشی له‌گه‌ڵدابێت وه‌ك لایه‌نێكی شه‌ر سه‌یرده‌كرێن و ئه‌توانم بڵێم كه‌به فیعلی ئه‌مه ده‌بینین و به جۆرێك سه‌ربه خۆی بوون و په‌یامه‌كه‌یان كه‌وته ژێر پرسیاره‌وه.\nقوربانی سێهه‌م حیزبه دوو ڕوه‌كان بوون ئه‌وانه‌ی كه ڕویه‌كی ڕكابه‌ر و ڕوویه‌كی ده‌سه‌ڵاتیان هه‌یه، لوتكه‌ی ئه‌مه‌ش وته‌كانی به‌ڕێز سه‌رۆكی لیستی خزمه‌تی گوزاری و چاكسازی بوو كه‌له‌گۆڤاری لڤین له‌پاڵ ووته‌ی سه‌ركرده‌كانی تری ناو حیزه‌به‌كان و لیسته‌كه‌یان.\nنۆیترین قوربانی لیستی گۆڕانه كه زۆر به خه‌سی گرتونی، ناكرێت ئه‌وه نادیده‌بگرم كه‌له سه‌ره‌تا بۆمن جێگای تێڕامان و دڵخۆشی بوو كه ئه‌وان به‌و نه‌فسه درێژه و به ئه‌عسابه ئارامه و كاریان ده‌كرد و له‌و بایه‌خه‌ش كه‌م ناكه‌مه‌وه كه‌ئه‌وان شكێنه‌ری ته‌وقی پیرۆزكردنی ده‌سه‌ڵات و تاپۆكردنی ده‌سه‌ڵات له‌سه‌ر چه‌ندكه‌سانێك بوون وه مۆدیلیكی تریان له ڕكابه‌ری كردن هێنایه بوون هه‌رچه‌نده خه‌ڵكی تری وه‌ك چوار حیزبه‌كه به ده‌سكه‌وتی خۆی ده‌زانی و خۆی پێوه‌هه‌ڵئه‌كێشێ .\nبه‌ڵام ئه‌و په‌تایه و كار خۆی كرد ئه‌و بانگه‌شانه‌ی به‌رێزسه‌رۆكی لیسی گۆڕان و به‌خاك یه‌كسانكردنی هه‌مووشتێك سه‌ره‌تابوو هه‌رئه‌م سه‌ره‌تایه‌ش بوو كه‌ته‌شه‌نه‌ی كردوو له‌گه‌ڵ كردنه‌وه‌ی ڕادیۆی گۆڕان وه‌ك له‌هه‌ندێك كه‌سه‌م بیست راِدیۆی شه‌ڕ نه‌ك گۆڕان هه‌ر به‌ڕارستیش گۆیگرتن له‌و ڕادیۆیه و ده‌نگه ژێ كانی به‌ڕێز( عادل عزیز) هه‌مان ده‌نگه ژێكانی سه‌رده‌می شه‌ڕن ئه‌له‌رنه‌وه و ده‌ربڕی هه‌مان نه‌فه‌سیشه.\nلایه‌نگران و هه‌وادارانی لیسته‌كه وێستگه‌یه‌كی تری ئه‌م ڤایرۆسه‌ن بۆخۆم چه‌ندچارێك له‌گه‌ڵیان كه‌وتومه‌ته گفتوگۆ به‌چاوی خۆم ئه‌و نه‌فه‌س كورتیه‌و هه‌ناسه سوارییه‌م لێ بینون به‌تایبه‌تی له‌و گه‌نجه هه‌گبه به‌تاڵ و ده‌ست به‌تاڵانه‌ی كه جگه له جنێو پیاهه‌ڵدان هیچی ترم لێ هه‌ڵنه‌كڕاندون.\nڕونكردنه‌وه‌كه‌ی وته‌بێژی لیسته‌كه له شه‌وی دووی مانگ كه‌له تیڤیه‌كه‌یان به‌ئاشكرا گاریگه‌ری ئه‌نفلوه‌نزاكه‌ی پێوه‌دیاربوو له‌پاڵ بانگه‌شه‌كانیان بۆ ڕه‌تكردنه‌وی ده‌ستورور ئه‌و پرسیاره‌ی لادروست كردم ئه‌و ده‌نگه ده‌نگه بۆ؟له كاتێك ئێوه‌بانگه‌شه‌ی به‌ده‌ست هێنانی زۆرینه‌ده‌كه‌ن كه‌وایه مه‌یه‌ڵن تێپه‌ڕی وه‌یان ده‌ستوور قۆرئان نی یه و زۆرینه ده توانێ هه‌مواری بكات!!ویستگه‌یه‌كی تر ئه‌و ڕیكلامه ی كه‌ناڵه كه‌یانه كه له گۆندیك دایه و بانگه‌شه‌ی هه‌ڵبژاردن بۆلیسته‌كه‌یان ده‌كه‌ن من ده‌پرسم له‌وان و هه‌موو ئه‌و كه‌سانه‌یشی كه بینوتانه یان دیبنن پێتان ده‌ڵێم تو شه‌ره‌فتان ئه‌و فلیمی لاله سه‌رحه و شه‌ڕه یان بانگه‌شه‌ی لێیورده‌ی و قه‌بوڵكردنی یه‌كتری یه؟!!!!!\nهه‌ندێك جار بیركردنه‌وه‌م له مه‌سه‌له‌كانی وه‌ك دیمكراتی و هه‌ڵبژاردن و ئازادی و مافی مرۆڤ و هتد…. له لای خۆمان بێ هیوام ده‌كات و ده‌گه‌مه ئه‌و بڕوایه‌ی ئێمه‌یه‌ك هێشتا له ژێر كاریگه‌ری كولتوری خیله كی داین و هه‌رچی شتێك له‌مانه یان ئاوت ده‌كه‌ین یان سه‌قه‌ت بۆیه ده‌ڵێم ئێمه و ئه‌و شتانه كوجا مه‌رحه‌با!!!!\nPrevious گۆڕان و گۆڕانكاری….سمكۆ عه‌بدولكه‌ریم\nNext غوربه‌ت و دوا ماڵئاوایی له ئازیزتریین که‌سمان


22/08/2020 | 845 جار خوێندراوەتەوە\nئیتر لە پێش هەر فەرمانگەیەك، دەمامك فرۆشێك یان دەستگێڕێكی دەمامك پەیدا دەبێت\nكارگەی دروستكردنی دەستكێش هەبوایە سزاكەی دوو ئەوەندە دەبو!\nكار وا بڕوات بڕیارەكانی ئەم حكومەتە تەنیا بۆ چەند گەڕەكێكی هەولێرە!\nحكومەت خۆی ڕێكارێكی خۆ پارێزی هەڵگرتوە، بە وتەی خۆیان لە دوای 15 ی مانگ كۆرۆنا وەك پەتایەك مامەڵەی لەگەڵ دەكرێت(( فرۆكەخانەكان، سنورەكان، دەوامی حكومەت و فەرمانگەكان، بازاڕ و شوێنە گشتیەكان)) ئاساین، دەرگا بەڕوی دەیان هەزار گەشتیار كراوەتەوە، بەڵام سزای نەبەستنی دەمامك 20 هەزار دینارە، كە دەڵێین دۆخی كەرتی تەندروستیش باش نیە، نەخۆشخانەكانی كەرتی تایبەت زیندو دەكرێتەوە و لە 500 هەزار بەرەو ژور داخڵبونی هەر نەخۆشێكی كۆرۆنایە، ئەوانەشی كە دەڵێن با حكومەت دەمامك بە خۆڕایی دابین بكات، دور نیە حكومەت گرێبەستێك لەگەڵ كارگەكەدا بكات! دواجار هەر پارەی میللەتە.\nخۆپارێزی كۆرۆنا ئەگەر تەنیا دەمامكە، كەواتە ئەو سێتی جل و بەرگەی پزیشكان و كارمەندانی تەندروستی لەبەری دەكەن لە نەخۆشخانەكانی كۆرۆنا لە پێناو چی! دڵنیام ئەگەر كارگەی دروستكردنی دەستكێش هەبوایە، ئەوا سزای لەدەستنەكردنی دەستكێش دوو ئەوەندە دەبو، چالێنجەكانی بەستنی دەمامك (( كاكە ئارین، سەرۆكی حكومەت و وەزیری تەندروستی)) چەند كاریگەریان هەبو، ئەم بڕیارەش هەر ئەوەندە، كار وابڕوات بڕیارەكانی ئەم حكومەتە بە بێ پاڵپشتی یاسایی و خوێندنەوەی واقیع، تەنیا لە چەند گەڕەكێكی هەولێر جێبەجێ دەكرێت!\nئەم بڕیارە، زیاتر پەیوەستە بە وەزارەت و فەرمانگەكانی حكومەتەوە، ئەو هاوڵاتیانەی مامەڵەیان بەڕێوەبەرایەتیەكاندا هەیە، ئیتر لە پێش هەر فەرمانگەیەك دەمامك فرۆشێك، یان دەستگێڕێكی دەمامك دروست دەبێت، لەوەش زیاتر ئەگەر زۆر جدی بن لە جێبەجێكردنی ئەم بڕیارە بۆ بازاڕ و شوێنە گشتیەكان، ڕەنگە بەشی پۆلیسی دەمامك دروستبكرێت.\nتێوەگلاندن و ناوهێنانی کەسانی تر لەم دۆخەی یەکێتیدا !


کاردانەوەکان لەسەر ناکۆکییەکانی نێوان پەکەکە و پارتی\nبەشێک لە کاربەدەستان و لایەنگرانی پارتی دیموکراتی کوردستان هێزەکانی پەکەکە بە کوشتن و بریندارکردنی ژمارەیەک لە پێشمەرگەکانی هەرێمی کوردستان و هێرشکردنە سەر پۆلیسی بیرە نەوتەکان تومەتبار دەکەن لە بەرامبەردا بەپێی سەرچاوەکان ئەندام و لایەنگرانی پارتی کرێکارانی کوردستان نیگەرانن.\nموقەدەم تەیب عەبدولڵا بەرپرسی ڕاگەیاندنی فەرماندەی پاراستنی ژینگە کە لە ڕووداوەکەی چەمانکێ بریندار بووە بە دەنگی ئەمەریکای راگەیاند " ئێمە لە نێو ئۆتۆمبێێکی جۆری پیکابدا بووین، بۆمبێک لەژێر ئۆتۆمبێلەکەماندا تەقییەوە، ئێمە دوو ئەفسەرو مفەوەزێک بووین لەگەڵ شۆفێرەکەماندا، هێرش شەهید بوو ئێمەش بریندار بووین."\nناوبراو دەشڵێت ئەمڕۆ لە نەخۆشخانە دەرچووەو دەڕواتەوە ماڵەوە هەرچەندە دەڵێت برینەکەی لەوانی تر سووکترە بەڵام دەموچاوی هەمو ساچمەی پێەوە.\nموقەدەم تەیب عەبدوڵا لە لێدوانەکەیدا بۆ دەنگی ئەمەریکا گوتیشی " ئێمە هێزێکی مەیدانی شەڕ نەبووین، بەڵکو هێزێکی ڕاگەیاندن و ڕوشنبیری لەشکەری بووین و سەردانی بارەگای خۆمان دەکرد و باسی رەوشی گەشتیمان بۆ پشێمەرگە دەکرد."\nسەبارەت بە گرفت و ناکوکیەکانی نێوان هێز و ئەندام و لایەنگران پارتی دیموکراتی کوردستان و پارتی کرێکارانی کوردستان پەکەکە بێوان یونڤەر ئەندامی بەڕێوەبەرایەتی پەیوەندیەکانی دەرەوەی کەمپی ڕوستەم جودی لە مەخمور بە دەنگی ئەمەریکای ڕاگەیاند" ئێمە پەکەکەین و بیر و پەیڕەوی بیروبۆچوونەکانی ئۆجەلان دەکەین، پارتی بەو بیانووە هێرش دەکاتە سەرمان هێرشی فیزیکی و تەندروستی و ئابوری و پەروەردە و ئەمە ساڵێک و سێ مانگە گەمارویان خستووەتە سەر خەڵکی کەمپ، تا دوا هەناسە لەبەرامبەر تورکیا دەوەستن بۆیە گەمارۆمان خراوەتە سەر"\nناوبراو دەشڵێت "ئامانجی تورکیا لە باشوری کوردستان ئەوەیە کە کورد بە دەستی کورد بە کوشتن بدات."\nلە لایەکی ترەوە رێبین سەلام کادیری پێشکەوتووی پارتی دیموکراتی کوردستان بۆ دەنگی ئەمەریکا ڕایگەیاند" شەڕ فرۆشتنەکە دیارە کە ئێستا کێ شەهیدی داوە بە بەڵگەی ئەوەی کە هێرش جەوهەر یەکەمین شەهیدی ئەو کاروبارانە بوو، یەکەم لایەن کە شەهیدی داوە ئەو لایەنە نابێت کە هێرشی کراوەتە سەر و شەڕی پێ فرۆشراوە؟ جگە لەوە ئەمڕۆ دیسان هێرش کراوەتە سەر پۆلیسی نەوت و بە تەقاندنەوەی ئەو بیرە نەوتانە ئەوە دەردەخات کە کێ هێرشی کردۆتە سەر کێ، خۆ بیرە نەوتی ئەوان(پەکەکە) نییە کە پارتی هێرشی کردبێتەسەر بیرە نەوتی خەڵکی کوردستانە و منداڵی کوردە لە هەموو لایەک گەمارومان خراوەتەسەر ئینجا ئەوان هاتوون ئەو بیرە نەوتانە دەتەقێننەوە، ئەگەر بریارەکە هی هەموو پەکەکەیە و گشتیە ئەوە ئەجندایەکی دەرەوەیە جێبەجێ دەکرێت بۆ پوکانەوەی هەرێمی کوردستان."\nسامی رێکانی سیاسەتمەدارێکی سەربەخۆ سەبارەت بەو کێشە و گرفتانە بۆ دەنگی ئەمەریکا گووتی" شەڕی ئەو دوو لایەنە کوردیە واتای خراپبوونی ئەزمونی کوردی لەم ناوچەیە و پێویستە نزیک بن لە یەکتر و ئەوە بەرچاو بخرێت کە ئیدی شەڕی برا کوژی ناکرێت و پێویستە پەکەکە دەست وەرنەدانی ئەم ناوچەیە و لە هەمانکاتدا بابەتی پێشمەرگەی ڕۆژ کە ئەویش یەکێکە لەو هێجەتانە، بۆیە پێویستە رێککەوتنێک بکرێت."


پیشەسازی دروستكردنی بنەماڵە سیاسیەكان!\nباڵادەستی بنەماڵە سیاسیەكان، كێشەیەكی گەورەی ئەمڕۆی مرۆڤایەتیە، بەتایبەتی لەڕۆژهەلاتی ناوەڕاست‌و جیهانی سێیەم، زۆر لەوڵاتان بەدەست ئەو بنەماڵە سیاسیانەوە دەناڵێنن، كە خراوەتە كۆڵیان‌و حەرام‌و حەڵاڵی وڵاتەكەیان بۆ خۆیان حەڵاڵ كردووەو ئێستاو رابردوو ئایندەی میللەتەكەیان خستۆتە مەترسیەوە.\nكێن ئەو بنەماڵە سیاسیانە، ئەو دەسەڵاتە لەكوێوە دەهێنن و كێن پاڵشتیان دەكەن و دەیانپارێزن؟ ئایا ئەوانە بۆ خزمەتی میللەتەكانیان هاتوون وەك نیشانی دەدەن، یاخود بەوەكالەوە پلانێكی تر جێبەجێدەكەن؟!\nدوای جەنگی یەكەمی جیهانی، بەریتانیەكان لەرێگای هاوسەنگی نێوان بنەماڵەكانی رۆژهەڵاتەوە باڵادەستی و بەرژەوەندیەكانی خۆیان بپارێزن، ئەو بنەماڵانەی پێگەیەكی ئاینی، یاخود كۆمەڵایەتین هەبوو، لێیان نزیك بوونەوەو هاوسەنگیەكیان لەنێوان دروستكردن، تەنانەت هەندێكجار لەكەسانی ئاسایی، تەنانەت لەكەسانی دزێوو مرۆڤ كوژو دزەكانی نێو كۆمەڵگاوە بنەماڵەیان دروستكردو مۆركێكی سیاسیان پێبەخشین، میداكانیان بۆ خستنە گەڕو تاكەكانی كۆمەڵگەكەیان بەشێوەیەك بۆ گۆشكردن، كە ئەگەر ئەو بنەماڵانە نەبن، وڵاتەكانیان وێران دەبێت و جگە لەوانە كەس ناتوانێت و كەسی تر شایەنی ئەوە نیە حوكم بكات!. بیرۆكەی پاراستنی بەرژەوەندیەكانی بەریتانیا لەرێگای هاوسەنگی نێوان هۆزەكانەوە، دەگەڕێتەوە بۆ ژەنڕاڵی بەریتانی ساندمان، كە لە ئەفغانستانەوە كاری لەسەر دەكرد، بیرۆكەكەی ساندمان خۆی لە هێنانە پیشەوەی دیارترین سەرۆك هۆز یاخود كەسایەتی ئاینی دەدۆزیتەوە، بۆئەوەی هەموو هۆزەكانی تر لەرێگای ئەوەوە رام بكرێن و كۆنتڕۆڵ بكرێن. هەموو هۆزە بچووكەكان بۆ ئەوەی لە هەژموونی هۆزە گەورە بپارێزرێن، پێویستیان بە یارمەتی بەریتانیەكان دەبوو، هەركاتێكیش ئەو هۆزە بچووكانە یەكیان گرتبوایە، ئەوا هۆزە گەورەكە پێویستی بەریتانیەكان دەبوو، ئەم هاوسەنگیە وایدەكرد هەردوو لا پیویستیان بە بەریتانیەكان بێت، بەم شێوەیە بەریتانیەكان سەقامگیری ناوچەكەیان دەپاراست و سترااتیژیەكانی خۆیان جێبەجێدەكرد، هەركاتیكیش كاریان بەلایەكیان نەمابوایە، دەستیان لێبەردەدان و دەیانخستنە بەردەمی گورگەكان!.\nبنەماڵە سیاسیەكانی كەنداوو وڵاتانی عەرەبی نمونەیەكی زەقی ئەو هاوسەنگیەن، ئال سەباح، ئال هەیان ... ئال سعود .... هتد، ئەمانە هەموو ئەو بنەماڵانەن، كە لەوڵاتانی عەرەبی بەرزكراونەتەوەو دەپارێزرێن، بۆ نمونە لە ساڵی (1945) رێكەوتنێك لەنێوان سەرۆكی ئەمریكاو ئال سعود بەسترا، ئەركی ئال سعود ئەوەبوو، دەرگای بیرە نەوتەكانی وڵاتەكەی بۆیان بخاتە سەر پشت، ئەركی ئەمریكاش پاراستنی ئەو بنەماڵەبوو لە هەڕەشە دەرەكی و ناوخۆییەكان، واتە لە مەترسی گەلەكانیان!. دیارە ئەو جۆرە رێككەوتنە لەگەڵ هەموو بنەماڵەكانی تر كراوە\nكەواتە هاتنی ئەو بنەماڵانە بۆ سەر كورسی دەسەڵات نەبەباش نەبەخراپ پەیوەندی بەویستی میللەتەكانیان نەبووە، ئەو ناوو نازناوانەی هەڵیانگرووە بەهیچ شێوەیەك پێگەی سیاسی و فەرمی ئەوان دەرنەبڕێت، بۆ نمونە كاتێك پێیان دەگوترێت شا، یاخود پادشای فڵانە وڵات، ئەوانە هیچ سیفەتێكی پادشایەتیان تێدا نەبووە، چونكە پادشای تێر نایەوێت فەرمانڕەوایی گەلێكی برسی بكات، كەچی ئەوانە زۆرینەی خەڵكی وڵاتەكانی خۆیان خستۆتە ژێر هێڵی هەژاری و برسیەتیەوە، تەنیا لەپێناو مانەوەی خۆیان و رازیكردنی گەورەكانیان!. بۆ نمونە لە دەوڵەتێكی دەوڵەمەندی وەكو سعودیە، ژمارەی ئەوانەی لەژێر هێڵی هەژاریدا دەژین لەنیوەی كۆمەڵگاكە زیاترە، كەچی چەندین هەزار شازادە بە ئارەزووی خۆیان یاری بە سامانی وڵات دەكەن و لەژیانێكی شاهانە دەژین.\nدەسەڵاتی بنەماڵەی سیاسی لەمێژووی نوێی كورددا لەشێخ عوبەیدووللای نەهریەوە دەست پێدەكات، پێش شێخ عوبەیدوللا، واتە بەر لەوەی میرنشینە كوردیەكان بڕۆخێت، میرەكان فەرمانڕەواییان دەكرن، كە شیوازیكی فەرمانرەوایی بوو و مۆركێكی رۆژهەلاتیان پێوەبوو مۆدیلی حوكڕانی ئەو كاتە بوو لای هەموو گەلانی ناوچەكە، بەڵام دوای ئەو قۆناغەو دوای ماوەیەك لەبۆشایی سیاسی لە كوردستان، شێخ عوبەیدوللأ وەك یەكەم شێخی تەریقەت لەكوردستان پێگە ئاینیەكەی خۆی بەكارهێنا بۆئەوەی جڵەوی بزووتنەوەی كورد بگرێتە دەست، لەكاتێكدا وەك هەندێك سەرچاوە ئاماژە پێدەكەن لەپاڵ پێگە ئاینیەكەی گەورەترین بازرگانی تووتن بوو و ركابەری كۆمپانیای ریجسی فەرەنسی دەكرد!. ئەمە نەك سەرەتای ناسیونالیستی كوردی نەبوو، وەك زۆرینەی سەرچاوە مێژووییەكان بە نەشارەزاییەوە ئاماژەی پێدەكەن، بەڵكو سەرەتا لەرێلادانی مێژووی كورد بوو، كە تا ئێستاش كۆمەڵگای كوردی بە دەستیەوە دەناڵێنێت.\nدوای جەنگ شێخ مەحمودیان بەرزكردەوە، لەراستیدا هێنانی شێخ مەحمود پەیوەندی بەهەمان ئەو هاوسەنگیە خێڵەكیەوە هەبوو، كە ئاماژەمان پێكرد، ئەوەی لەمێژووی كوردا پێی دەگوترێت حكومەتی یەكەمی شێخ مەحمود لەو سیناریۆییە زیاتر نەبوو، هەر كاتێك كاریان بەشیخ نەما گرتیان و رەوانەی هیندستانیان كرد، پاشان هینایانەوە، لەكۆتایدا لەژێر دەسەلاتی پاشای ئیراق، واتە هەمان هاوسەنگی خێڵەكی بەڵام لەسەر ئاستیكی فراوانتر، شوێنیان كردەوەو تا ئەو كاتەی كۆچی دوایی كرد لە بەغدا هێشتیانەوە. دوای ئەوە بایەخیان بە بنەمالەی بارزانیەكاندا، هەر كاتێك كاریان پێیان هەبوو، زەقیان دەكردنەوەو دواتریش، كەكاریان پێیان نەدەما، لە پەنای سوپای ئێراقەوە راوەدوویان دەنان و لەگۆرەپانەكەیان دووردەخستنەوە، تێكچوونی ئەوەی ناویان ناوە شۆڕشی ئەیلوول دەكەوێتە هەمان چوارچێوەوە، هەر كاتێك كاریان بەبارزانی نەما، دەستیان لێبەرداو ئەویش لەبەردەم شای ئێراندا رایگەیاند، كە ئەركی ئەو تەواو بوو دوای ئەوەش لە ئەمریكا داوای پەناهەندەیی بۆ خۆی و كوڕەكانی كرد!.\nلەدوای شەستەكانەوە كاریان لەسەر دروستكردنی بنەمالەیەكی تر كرد بۆئەوەی لەگەڵ بنەماڵەی بارزانیەكان هاوسەنگی پێبكەن، هەر بۆیە دەبینین تاڵەبانی نزیكەی نیو سەدە خۆی وەكو دوژمنێكی سەرسەختی بنەماڵە گەرایی نیشان داو هێزەكەی بەناوی نەهێشتنی بنەمالەو حوكمی بنەماڵەییەوە پەروەردە دەكرد، بەمەش دەیان هەزار بگرە سەدان هەزار رۆلەی كوردی كردە قوربانی، كەچی لەكۆتایدا خۆی بووە دەسەڵاتێكی بنەماڵەیی و لەدوایی خۆی حیزبە سوسیال دیموكراتەكەی بەمیرات بۆ كوڕو برازاكانی هێشتەوە، لەبەرئەوەی هاوكێشەكە لە خودی تاڵەبانی گەورەتر بوو!. لە ئێستاشدا ئەو هاوسەنگیەی لەنیوان هەردوو بنەمالەی تالەبانی بارزانی دروستكراوە، هاوسەنگیەكە دۆخی كوردستانی راگرتووەو ریگا نادات یەك هەنگاو بەرو پێشەوە بچێت و لەو چوارچێوەیە دەربچێت، كە بۆی كێشراوە، هەر كاتێكیش هەر لایەكیان هەوڵیدا ئەو چوارچیوە تێكبشكێنیت، ئەوا لەگۆرەپانەكەی دووردەخەنەوە و دەسەڵاتەكە دەگوازنەوە بۆ نەوەو برازاكانی، وەك ئەوەی لەدوای ریفراندۆم بینیمان، ئاشكرایە بەم دواییەش خەریكە بنەمالەی نەوشێروان مستەفا بەرزدەكەنەوە بۆئەوەی لەناوچەی سلێمانی هاوسسەنگی لەگەڵ بنەماڵەی تالەبانی پێبكەن!.\nكەواتە بۆئەوەی كورد لە مۆدێلی بنەمالەی سیاسی رزگاری بێت، دەبیت ببێتە خاوەنی مۆدێلی سیاسی تایبەت بەخۆی، ئەمەش لەرێگای گۆڕینی ئەو میكانیزمەوە دەبێت، كەزیاتر لەسەد سالە بەریتانیەكان بۆیان كێشاوە و ئەمریكییەكانیش لەسەری رۆیشتوون. دەبێت لەسەر بنەمای ئەو هاوسەنگیە مێژووی كورد بخوێنرێتەوە نەك ئەو لاپەڕە رازاوەو ناڕاستانەی مێژوونووسان لەرابردوودا كاریان لەسەر كردووە.


فۆڕمی تۆمارکردنی بابەت | ئه و پێنج وڵاتەی زۆرترین داعشی بیانیی بەرهەمهێناوە\nدواڕۆژ سەرەڕای شکستە بەردەوامەکانی داعش لە عێراق و سوریا، تا ئێستا بەرپرسیارێتیی بەشێک لەتەقینەوە و هێرشە‌کانی سەر هەریەک لە وڵاتانی سوید و میسر و بەریتانیای گرتۆتەئەستۆی خۆی. بەپێی توێژینەوەیەکی ساڵی 2016ی مەکتەبی نیشتیمانی بۆ توێژینەوەی ئابوری ئەمریکی، (رێکخراوێکی قازانج نەویستە و تایبەتە بە توێژینەوە)، ئەمانەی خوارەوە ناوی ئه و پێنج وڵاتەن کە زۆرترین چەکداری بیانی لێوە چوونەتە ڕیزەکانی داعش. 1-تونس: لە نێوان ئه و شەش وڵاتەی بەهاری عەرەبی گرتییەوە، دیموکراسی تەنیا لە وڵاتی تونسدا مایەوه، دوای شەش ساڵ لەلابردنی، زەین عابیدین بن عەلی، سەرۆکی پێشووتری تونس، لە دەسەڵات، 86%ی تونسییەکان دەڵێن دیموکراسی باشترین سیستمی حکومڕانییە، لە کاتێکدا لە دوای ڕاپەڕینەکەیان تەنها 70% لەگەڵ دیموکراسی بوو. لەوەش گرنگتر، گڕوتینی خەڵکی بۆ دیموکراسی لە کاتێکدایە کە تەنیا لە 15% تونسییەکان بڕوایان وایە ئابوری وڵاتەکەیان باشە و لە 90% دەڵێن گەندەڵی بڵاوبووەتەوە. بەداخەوە، گڕوتینە نوێیەکەی خەڵکی تونس بۆ دیموکراسی لەلایەن هەموو کەسێکەوە قەبوڵکراو نییه، نزیکەی 6000 تونسی وڵاتی خۆیان بەجێهێشتووە بۆ ئەوەی بچنە ڕیزەکانی داعشەوە، زۆرترین پشکی وڵاتانیان لە جیهاندا هەیە. ئه و پشتیوانانەی داعشیش کە لە تونس بەجێماون بەهەمانشێوە جێگەی نیگەرانین، ئەوە گەنجێکی تونسی بوو کە لە ساڵی 2015 دا بەهۆی کاریگەربوونی بە تۆڕە کۆمەڵایەتیەکانی داعشەوە، هێرشی کردە سەر کەنار دەریایەک لە ئەجامدا 38 گەشتیار گیانیان لەدەستدا کە زۆربەیان بیانی بوون، ئه و هێرشەش بە خوێناویترین هێرشی تیرۆریستی لە مێژووی تونسی سەدەی نوێدا دادەنرێت. ئازارە بەردەوامەکانی دیموکراسی، بەرهەڵستە ئابورییە بەردەوامەکان و گەڕانەوەی جیهادییە شکستخواردووەکان بەردەوامدەبن لە پێدانی چەندین کەلێن و دەرچە بۆ ئەوەی لێوەی دزەبکەنە ناو تونسەوە. 2- سعودیە: عەرەبستانی سعودیە هاندەر و سپۆنسەرێکی چالاکی وەهابیزمە، کە لقێکی توندڕەوی ئیسلامییە و وەک بڕبڕەی پشتی ئیسلامی توندڕه و دادەنرێت. سعودیە بە سەرچاوەی دووەمی چەکدراە بیانیەکانی ناو داعش دادەنرێت - نزیکەی 2500 سعودی لە ڕیزەکانی داعشدان. لە هەمانکاتیشدا، سعودیە خودی خۆی ئامانجی تیرۆریستانیشە. لە تەمووزی 2016 دا، دووچاری چەند کردەوەیەکی خۆکوژی بووەوە لە سێ شاریدا: لە مایسی 2015 دا، تەقینەوەیەکی تیرۆریستی داعش بووەهۆی کوژرانی 21 کەس. 3-ڕوسیا : جگە لە وڵاتانی ڕۆژهەڵاتی ناوەڕاست، داعش سەربازی بیانی لە ڕوسیاشەوە هێناوەتە ڕیزەکانی خۆی، ڕوسیا خودی خۆشی نامۆ نییە بە کردەوەی تیرۆریستی. زیاتر لە 3500 کەس کوژراون لە زیاتر لە 800 هێرش لە ساڵی 1970وە، دوایینشیان لە چەند هەفتەی ڕابردوودا ڕوویدا کاتێک ئۆتۆمبێلێک لە شەقامی پیتەرسبێرگ تەقییەوه و بووەهۆی کوژرانی 14 کەس. هیچ گروپێک تاکو ئێستا بەرپرسیاریەتی ڕانەگەیاندووه، بەڵام میدیاکانی ڕوسیا ئاماژە بەوە دەکەن، ئه و ڕووداوە پەیوەندی بە داعشەوە یاخود ڕێکخراوی دیکەی تیرۆریستی نێودەوڵەتی هەیە، دەسەڵاتدارانی ڕوسیا ناسنامەی ئەنجامدەرەکەیان وەک (ئەکبەرژۆن دژالیلۆڤ) ناساندووە کە گەنجێکی 22 ساڵی بە ڕەگەز ڕوسییە و لە قیرغیستان لە دایکبووە. مێژووی ڕوسیا لەگەڵ تیرۆریزمدا لە ناوچەکانی باکوری قەوقازەوە سەرچاوە دەگرێت، بەتایبەت لە هەرێمەکانی چیچان، داغستان و ئینگۆشیتیا کە زۆرینەی دانیشتوانەکانیان مسوڵمانن و داوای سەربەخۆیی و جیابوونەوەیانکردووە لە مۆسکۆ، زۆرکات لە ڕێگەی توندوتیژیەوە، بە دڕێژایی 300 ساڵی ڕابردوو ئەو داوایەیان هەیە. ڕوخانی یەکێتی سۆڤیەت لەساڵی 1991 هەناسەیەکی نوێی دایە بزوتنەوەکانی سەربەخۆیی هەرێمەکان و بووەهۆی ڕودانی دوو جەنگی خوێناوی لە چیچان کە لە ئەنجامدا هەزاران کەس بوونە قوربانی. لە ساڵی 2002، چەکدارەکانی چیچان 912 کەسیان وەک بارمتە لە شانۆی دوبرۆڤکا لە مۆسکۆ گرت، 130 کەس لە بارمتەکان کوژران. لە ساڵی 2004، یاخیبووەکانی چیچان هێرشیان کردە سەر قوتابخانەیەک لە بێسلان و زیاتر لە 1200 کەسیان وەک بارمتە گرت، زیاتر لە 330 کەسیان کوشت کە 186 یان منداڵ بوون. گروپە تیرۆریستییە بیانییەکانی وەک داعش، توانیویانە خۆیان بگەیەننە باکوری قەوقاس. ڤلادمێر پوتین خودی خۆی ئاماژەی بەوەکردووە کە نزیکەی 5000 بۆ 7000 کەس لە ڕوسیا و یەکێتی سۆڤیەتی پێشووەوە چوونەتە سوریا بۆ ئەوەی چەک هەڵبگرن و بچنە ڕیزەکانی چەکدرارانی داعشەوە. زۆر کات بۆ ڕوسیا، شەڕکردن لە دژ بە داعش، شەڕکردنە لە دژی خودی خۆی. 4-تورکیا: تورکیا پەیوەندییەکی خراپی هەیە لەگەڵ کەمینەکانی ناوخۆیدا، بەتایبەت کوردەکان. کوردەکان گروپێکی نەتەوەیین کە ژمارەیان لە نێوان 20 بۆ 40 ملیۆن کەسە و دەکەونەوە سەر سنورەکانی تورکیا و عێراق و سوریا و ئەرمینیا. لەدوای جەنگی جیهانی یەکەم و دیاریکردنی سنوری جوگرافیای وڵاتی تورکیا، کوردەکان بە گەورەترین گروپی نەتەوەیی دادەنرێن کە تاکو ئێستا دەوڵەتیان نییە. چەکدارە کوردەکان ماوەی سێ دەیەیە لە پێناو سەربەخۆییاندا لە دژی حکومەتی تورکیا دەجەنگن، هەندێکیان بەوهۆیەوە پەنایان بۆ توندوتیژی بردووە. لە ماوەی سێ دەیەی ڕابردوودا، 40.000 کەس بەهۆی پێکدادانەکانی تورکیا و کوردەکانەوە کوژراون. ئاڵۆزییەکە لەوەدایە کوردەکانی سوریا بە یەکێک لە کاریگەرترین ئه و هێزانە دادەنرێن کە لە دژی ڕژێمی بەشار و داعش دەجەنگن. لەوانەیە سەرکەوتنەکانیان ببێتەهۆی دروستکردنی دەوڵەتێکی کوردی لە ناوخۆی سوریا و لە ئەنجامیشدا هانی زۆربەی کوردەکانی تورکیا بدات دەستبدەنە چەک بەمەبەستی هەوڵدان بۆ هەمان ئامانج، لەبەرئەوە یەکێک لە گەورەترین هەڕەشەکان لەسەر تورکیا، هەڕەشەشە بۆ سەر داعش. لە هەمانکاتدا، نزیکەی 2100 کەس لە تورکیاوە چوونەتە عێراق و سوریا بۆ ئەوەی بچنە ڕیزەکانی داعش. لە ساڵی 2015 وە، زیاتر لە 400 کەس لە هێرشە تیرۆریستیەکاندا لە تورکیا گیانیان لەدەستداوە. بە واتایەکی دیکە، کێشەی تیرۆر لە تورکیا لەمڕۆدا تەنیا ئاڵۆزتر دەبێت و هیچی تر. 5-ئوردون: یەکێکی دیکە له و وڵاتانەی کە سەرچاوەی چەکدارە بیانییەکانی داعشە، بریتییە لە ئوردون کەژمارەیان بە 2000 کەس دەخەمڵێنرێت، وەک تورکیا، کە میوانداری 2.9 ملیۆن پەنابەری سوریی کردووە، ئوردونیش زیاتر لە پشکی خۆی، ئاوارەی سوری قەبووڵکردووە کە بە 655.000 پەنابەری سوریی دەخەمڵێنرێت. بەبەراورد بە ڕۆژهەڵاتی ناوەڕاست، هێرشی تیرۆریستی لە ئوردون زۆر دەگمەنە، بەڕادەیەک کە بە بەشێوەیەکی نافەڕمی نازناوی شانشینی ئاشتی پێبەخشراوە. ئه و ئاشتییە لە مانگی کانونی یەکەمی 2016 دا شکێنرا کاتێک چەند چەکدارێکی تیرۆریستی داعش هێرشیانکردە سەر ناوچەیەکی بەناوبانگی گەشتیاری بە ناوی قەڵای کاراک و لە ئەنجامی هێرشەکەدا 10 کەس کوژران و 34ی دیکە برینداربوون، ئەوە یەکەمین هێرشی تیرۆریستی بوو کە خەڵکی مەدەنی تێداکرابووە ئامانج لە دەیە‌ی ڕابردووەوە لە ئوردون. بۆ گروپێکی هەڵپەرستی وەک داعش، وڵاتێکی ئارامی وەک ئوردون لە نزیکیەوە، وەک داوەتنامەیەک دادەنرێت بۆ خوێنڕشتن و بە سەربازکردنی خەڵکەکەی. سەرچاوەی: Syndicated News وەرگێڕانی محەمەد نەجمەدین 17-04-2017


دەربارەی ئیمە | فوتون\nبیشکەشکردن بو کار\nناردنی زانیاری کەسی\nخزمە تگوزاری پاش فروشتن\nبارچەی یەدگ وخزمتگوزاری\nبو ئەبیت ئیمە هلبژیری\nئاسانی لەکاتی تومارکردن\nژماریکی زور لە سنتری چاکردنەوە\nکومپانیای سمای غربی لە سالی 2015 دامزرا وبریکاری تایبەت کومپانیای فوتونە لە عیراق کە ئوتومبیلی سالون وبارهلگەر وئوتومبیلی برهمهینەر وئوتومبیلی باس وئامیری تەکنیکی بەرهم دەهینیت وبوە یکیک لە کومپانیاکان کەکاریگەر لەبازاری عیراق لەری گیشتنی بە ئاستکی بەرز لە ریژەی فروشتن ومارکەی فوتون بەباشترین شیواز بخاتە بازار کوایکرد ببیتە باشترین ئوتومبیل لا لاینی عیراقیکان .ئوتومبیلکانی فوتون لە چوری باس وبارهلگەری بچوک (بیک اپ) زور بلابیوتوە لە شقامکانمان وبژاردیکی تر زیاتکرا بو بەدستهینانی بو ئەوکەسانە کە بدوای هەلی کار دەکرین بو ئەوی ببیتە داهاتیکی باش بویان وئەمە تاکید کردنە بو سەرکوتنی کومپانیایە لە برهمینانی بەرهمیک یارمەتیدەرە لە گورینی ژیانی عیراقیکان برو باشتر.\nکومپانیای فوتون چینی لە سالی 1996 دامزرا وتاونی ببیتە یەکم لەروی دروست کردنی ئوتومبیلی بازرگانی نیودولتی لەروی بەرهم وفروشتن بەریژەی یەکم لە جیهان 2004 کەئاستی بەرهم هینان گیشتە یەک ملیون ئوتومبیل وایکرد همو بیداویستیکان لە ئوتومبیلی دابینبکریت وکو- ئوتومبیلی بارهەلگر ئەکنیکی مامناوند وبەچوک وهەورها ئوتومبیلی ئاسایی وباس.\nچیگایکی باش وخزمتگوزاریکی زور باش !!\nئەم گریبستە زور باشبو وبائستەکی باش لەکوالیتی وخیرای کومپانیا سمای غربی همو تواناکانیان بیشکەش کرد لە ئزمون وماندوبون بو ئەوی دلنیابن کە من ئوتومبیلی باش هلبژیرم ونرخیکی کونچاو .زور لە ئاموژگاری چوراوچور بیشکەشیان کردم باش ئەو کەبریارم دا کە ئوتومبیلکە بکرم ئاموژگاریم بو همو کەس سەردانیی کومپانیای سمای غربی بکا بو کرینی ئوتومبیل.\nستراتیجی کومپانیای سمای غەربی\nهمو چالاکی دەگریتوا وکو هینان وفروشتن وخزتگوزاری پاش فروشتن وبرهمهینان ودابش کردن لە همو بازارەکانی ئوتومبیلکانی نفر هەلگر وئوتومبیلی بار هەلگەر وئوتومبیلی بازرگانی وئامیری کشتوکالی بو بینینی رولکی هاوبەشی چالاک لە ناو بازار چوراوچور لە همو عیراق\nوهەروها زور لە پروژە کە بەردەستە وکو کارگەی دروست کردنی ئوتومبیلی سیم وکارگەی چوارم بو دروست کردنی بەیکەری ئوتومبیلی بار هەلگەر وهەروها جاکردنەوی زور لە بیشانگای خستنرو\nتوری فروشتنی سمای غربی یکیکە لە تورە سەرکیکان لە عیراق بیکدیت لە 25 سەنتری فروشتنی ودابشکردن وباوربیکراوە لە 10 سەنتری خزمتگوزاری پاش فروشتن.\nAddress:عیراق –بغدا- چادریە- نزیک هوتیلی کورال


خۆبەخشانی نەخۆشخانەی هیوا بایکۆتی دەوامیان ڕاگەیاند\n2020.12.09 - 10:37\nلە نەخۆشخانەی هیوا پزیشکانی خۆبەخش بەهۆی وەرنەگرتنی پارەی شەش مانگی رابردوو بایکۆتی نەخۆشخانەکەیان کرد، بەڕێوەبەری نەخۆشخانەی هیواش هۆشداری دەدات لە دابەزینی 40% ئاستی خزمەتگوزاری و کارەکانی نەخۆشخانەکە بەهۆی ئەو بایکۆتەوە.\nبەرهەم ئەنوەر یەکێک لە پزیشکانی خۆبەخش لە نەخۆشخانەی هیوای شاری سلێمانی لە میانی کۆنفرانسێکی ڕۆژنامەوانیدا کە پەیامنێری "ناس کورد" ئامادە بوو بەیاننامەی خۆبەخشانی نەخۆشخانەی هیوای خوێندەوە و (9ی کانونی یەکەمی 2020) ڕایگەیاند، "ئێمە کە نزیکەی 145 کارمەندی خۆبەخشین ماوەی چوار ساڵە لەم نەخۆشخانەیە کاردەکەین و بە ڕەزامەندی نەخۆشخانەکە هاتوین تاوەکو بڕە پارەیەکمان بۆ خەرج بکرێت و خزمەتی نەخۆشانی شێرپەنجە بکەین، بەڵام ماوەی شەش مانگە لەو بڕە پارە کەمەش بێبەش کراوین لەکاتیکدا بۆ پزیشکان و کارمەندانی هەمیشەیی و گرێبەستەکان خەرجکراوە."\nباسی لەوەشکرد، بڕیاری بڕینی ئەو بڕە پارەیەی خەرجدەکرا لەلایەن وەزیری تەندروستی و ئەنجومەنی وەزیران دراوە بۆ پەکخستنی کەرتی تەندروستی و نەخۆشخانەی هیوا بەتایبەت، ئێمەش لەبەرانبەر بڕینی ئەو پارەیە لە ئەمڕۆوە بڕیارماندا بە ڕاگرتنی کارەکانمان و بایکۆتکردنی هۆڵەکانی نەخۆشخانەکە تاوەکو دۆزینەوەی چارەسەری پێویست.\nهەروەک پزیشکێکی نەخۆشخانەی هیوا لەسەر بایکۆتکردنی نەخۆشخانەکە لەلایەن خۆبەخشانەوە هۆشداریداو بۆ ناس کورد وتی: "بایکۆتکردنی هۆڵەکانی نەخۆشخانە لەلایەن خۆبەخشانەوە کاریگەری زۆری دەبێت لەسەر نەخۆشانی شێرپەنجە".\nلەلایەکی دیکەوە یاد نەقشبەندی، بەرێوەبەری نەخۆشخانەی هیوا لە میانی پرێس کۆنفرانسێکدا رایگەیاند، ئێمە لەڕێگەی بەڕێوەبەرایەتی گشتی تەندروستی سلێمانییەوە داوامان لە وەزارەتی تەندروستی و ئەنجومەنی وەزیران کردووە ئەو هاوکارییە بۆ خۆبەخشان بەردەوام بێت، بەڵام تا ئیستا ڕزامەندی نەدراوە.\nباسی لەوەشکرد، "پشتیوانی داوکاریی ئەم خۆبەخشانە دەکەین، بەڵام هیوادارین بەشە هەستیارەکانی نەخۆشخانەکە چۆڵنەکرێت، چونکە لە ئیستادا نوسراوەکە بۆ خەرجکردنی ئەو بڕە پارەیەی دەدرایە ئەم خۆبەخشانە لە ئەنجومەنی وەزیرانەو بەڵێن دراوە کاری جدییان بۆ بکرێت و پارەی 6 مانگیان بۆ خەرجبکرێت."\nدکۆتر یاد نەقشبەندی هۆشداریدا لە بەدەنگەوە نەهاتنی خۆبەخشانی نەخۆشخانەی هیواو وتی: "نەخۆشخانەی هیوا تەنها بۆ سلێمانی نییە بۆ سەرجەم نەخۆشانی شێرپەنجەیە لە عیراق و بە بایکۆتکردن و نەمانی ئەم خۆبەخشانە لە نەخۆشخانەکە 40% کارەکان و توانای نەخۆشخانەی هیوا دادەبەزێت.\nڕونکردنەوەى نەخۆشخانەی شار لەبارەى گیانلەدەستدانی بریندارێکی خۆپیشاندانەکان\n2020.12.10 - 14:15\nوردەکاری گیان لەدەستدانی پیاوێکی 81 ساڵ لە نەخۆشخانەی ڕزگاری و هێرش بۆسەر نەخۆشخانەکە\n2020.12.03 - 22:07\nڕوونکردنەوەیەک لە نەخۆشخانەی بەخشینەوە لەبارەی ’’بازرگانیکردن بە خەڵکەوە’’\n2020.11.28 - 20:34\nهیوا فواد.. تاقانەى شەش خوشک و یەکێک لە یەکەمەکانی هەرێم\n2020.12.08 - 21:07\nحیزبەكەی مالیكی هەڵوێستی لە بەرزكردنەوەی نرخی دۆلار ڕاگەیاند\n2020.12.19 - 23:30\nوەزارەتی دارایی هەرێم خشتەیەکی نوێی موچەی ڕاگەیاند\n2020.12.15 - 18:49\nوەزارەتی دارایی دابەشکردنی موچەی وەزارەتێکی تری ڕاگەیاند\n2020.12.13 - 13:46\nیەکێتی لە کەرکوک هەڵوێستی خۆی لەبارەی دامەزراندنی حەشدی کوردی ڕاگەیاند\n2020.12.13 - 11:29


فێربوونی زمانی توركی - د.بسام محمد عیسی\nموضوع: فێربوونی زمانی توركی - د.بسام محمد عیسی السبت أبريل 09, 2016 5:38 am\nئاماده‌كردنی :د.بسام محمد عیسی\nبڵاوكار : ناوه‌ندی ئاودێر\nزمانی تورکی (بە تورکی: Türkçe) زمانی فەرمیی تورکیا و باکووری قیبرسە. پێشتر و لە کاتی حکومەتی عوسمانیدا بە ئەلفوبێی عەرەبی دەنووسرا بەڵام بەھۆی گۆڕانکارییەکانی ئاتاتورکەوە لە ساڵی ١٩٢٨ەوە بە ئەلفوبێی لاتینیی دەنووسرێ.\nعدل سابقا من قبل ابو علي الكردي في الثلاثاء يونيو 29, 2021 8:44 pm عدل 1 مرات\nموضوع: رد: فێربوونی زمانی توركی - د.بسام محمد عیسی السبت أبريل 09, 2016 8:13 am\nدەست و چاوتان خۆشبێت\nبەڕاستی کتێبێکی بەسوودتان دانا چونکە زمانی تورکی بۆتە شتێکێ گرنگ بەتایبەتی لەڕۆژێکی وەک ئیمڕۆدا کە تەکنەلۆژیا سنوورە دەستکردەکانی نێوان وڵاتانی لابردووە و جیھان بۆتە گۆندێکی بچووک، جا چ جای ولاتێکی وەک تورکیای دراوسێمان\nزمانی تورکی بەچەند قۆناغێکدا تێپەڕیوە، لە سەردەمی عوسمانییەکاندا بە ئەلف و بێی عەرەبی دەنووسرا تا ئەتاتۆرک کە کردیە لاتینی\nلە ڕووی وشەوەش زۆر وشەی عەرەبی و فارسی و کوردی .. تێدایە\nلەسەردەمی عوسمانییەکاندا بیرمەندانمان دەیان وت: زمانی عەرەبی زمانی قورئان شەرعمانە، زمانی کوردی زمانی دایکمانە، زمانی فارسی زمانی ئەدەب و شیعرمانە، زمانی تورکیش زمانی فەمانڕوایی و حکومەتمانە\nبەم جۆرە ھەموو ببونە برا.. تا ...\nموضوع: رد: فێربوونی زمانی توركی - د.بسام محمد عیسی الجمعة فبراير 02, 2018 8:44 am


ئاگادارییەک بۆ ئەو کەسانەی کە داوای مافی پەنابەریی دەکەن\nرەوەندی کورد لە ئەوروپا\nSunday, 03.28.2021, 14:11\nئاگاداری کوردە قاچاخچی و قۆڵبڕەکان بن بە تایبەتی ئەوانەی بە ناوی پارێزەر و وەرگێڕ لە سوید خۆیانتان پێدەناسێنن\nجێگای داخە کە ژمارەیەکی زۆر لە هاوڵاتیانی کورد بە هۆی ستەم و ناپیاوی دەسەڵاتی کوردی و بەرپرسەکانی ئەو وڵاتە بیر لەوە دەکەنەوە نیشتیمان جێ بهێڵن و روو بکەنە غەریبی ماڵ و هەرچی شتێکی بەنرخی خۆیان هەیە دەیفرۆشن، یان کەسوکاریان قەرزیان بۆ دەکەن، تا مندالەکانیان لە دۆزەخە رزگار بکەن. زۆربەیان لە رێگای تورکیا بە رێگای قاچاخ بەرەو ئەوروپا و وڵاتانی تر چارەنووسیان دەدەنە دەست قاچاخچی بێویژدان، نازانن چ نەهامەتییەک بۆ پاشەڕۆژ چاوەڕێیان دەکات.\nلەو سەفەرە درێژەی بەجێهێشتینی نیشتیماندا، رووداوی ناخۆش و کارەساتی جەرگبڕ روویان دەدەن، زۆربەیان بەدەست کوردی قاچاخچیی و کەسانی ناپیاوی بێویژدان، کە لە هەوڵی ئەوەدان گیرفانی ئەو کەسانە تاڵان بکەن، یان ئەگەر ئافرەت بێت پلان دادەنێن دەستدرێژی بکەنە سەریان.\nبۆیە لیرەوە داوا لەو گەنج و لاوانە، هەروەها ئەو خێزانانە دەکەین، کە تا بۆیان دەکرێت بیر لە هاتنە دەرەوە نەکەنەوە، نیشتیمان بە خەڵکەکەیەوە جوانە، بۆ ئەو دەسەڵاتە ناپاک و تاوانبارانەی چۆڵ مەکەن، ئەگەر ناچاریش بوون وریای خۆتان بن و باش بیری لێبکەنەوە، پلانی بۆ دابنێین، خۆتان مەدەنە دەست قەدەر. با خزم و کەسی نزیکی خۆتان لە هەندەرانن یارمەتیتان بدەن و رێگا و شوێنتان بۆ دابنێن.\nئەوەی کە لێرەدا وەکو ئاگادارییەک دەمانەوێت ئەو کەسانەش ئاگاداربکەینەوە و وشیارییان بدەینێ، ئەوەیە کە هەندێک لەو کەسانەی مافی پەنابەرییان پێنادرێت، هیچ رێگایەکیان نابێت تا پەنای بۆ بەرن، ئیستا کۆمەڵێک کەسی ساختەچی کورد پەیدابوون پەیوەندییان پێوەدەکەن، دەڵێن ئێمە کەیسەکانتان لە رێگای دادگای ئەوروپییەوە بۆ دەجوڵێنین و مافی پەنابەریتان بۆ وەردەگرین، هەندێک لەوانە خۆیان وەکو وەرگێڕ و پارێزەری یاسایی دەناسێنن، بەتایبەتی ئەو حاڵەتە لە سوید رووی داوە، داوای بڕی 30 هەزار کڕۆنی سویدی دەکەن، لە پێشدا دەڵێن دەبێت نیوەی پارەکە بدەیت، دوای ئەوەی پارەکەیان وەرگرت، ئیتر پاش ماوەیەک دەڵێن بەداخەوە کەیسەکەت لە دادگای ئەوروپا سەرکەوتنی بەدەست نەهێنا، شان بەو بڕە پارەیەدا دەکەن، یان وەڵامی تەلەفون و هیچ پەیوەندییەک نادەنەوە.\nئەوانەی کە بازرگانی بەم قوربانیانەوە دەکەن و ناچاریان دەکەن قەرز بکەن، زۆربەی ئەو قاچاخچیانەن کە سەر بە لایەنێکی دەسەڵاتی پارتیی و یەکێتیین، لە فەیسبوکدا وێنەی بارزانی و تالەبانی بەرز دەنرخێنن، لە هەموو بۆنەکاندا بەشان و باڵی دەسەڵاتدا هەڵدەدەن، ئەمەش ئەوە دەسەلمێنێت کە ئەم قاچاخچیی و کەسایەتییانەش ئەگەر باندێک نەبن سەر بە بەرپرسەکان، ئەوا پەروەردە و قوتابی ئەو حیزبە ناپاکانەن، گەورەترین خیانەتکارن بەرامبەر بە رەوەندی کوردیی دەکەن.\nلێرەوە جارێکی دیکە داوا لە هەموو لایەک دەکەین، کە ئاگاداری هەموو لایەک بکەنەوە، هەر کەسێک بەو شیوەیە مامەڵەی لەگەڵدا کراوە بە ناوی ئەوەی پارێزەرن، یان وەرگێڕ (موتەرجم) خۆیان دەناسێنن،، زوو پۆلیسیان لێ ئاگادار بکەنەوە. لە رێگای کوردستانپۆستیشەوە ناوی کەسەکان بنێرن، تا دەستی ئەو ساختەچیە کوردانە بخەینە روو.\nئەرشیفی (رەوەندی کورد لە ئەوروپا)ی نووسەر\nکۆنفرانسی" ڕەوەندی کورد\nسوێد؛ لەسیمینارێکدا پێواژۆی دیالۆگ و چارەسەری پرسی کورد تاوتوێ کرا


هەفتەیەک بوو،کە ساڵی خوێندنی تازە دەستی پێکردبوو.. لە پۆلی شەشەمی بنەڕەتیدا بووین.. رۆژێک مامۆستای زمانی کوردیمان، ئەم پرسیارەی ئاراستەی هەموومان کرد:\nحەزدەکــەن لە داهاتــوودابـبن بە چـی..؟\nجـوان :من زۆر حەزدەکەم ببم بە پارێزەر.. بۆ ئەوەی داکۆکی لە ستەملێکراوان بکەم.\nمامۆستا(بە زەردەخەنەیەکەوە): دیلان قسەکانت لە قسەی رۆژنامەنووس دەچن.. منیش هەمان پرسیارەکەی جوانت لێدەپرسم. چۆن لە ئێستاوە دەتوانی ببی بە رۆژنامەنووس؟\nدیـلان: ئافەرین.. وەڵامەکەت زۆر راست و جوانە.. بەڵام نەک هەر بە قسە، بەڵکو پێویستە بە کردار، دڵسۆزی و هاوبەستەبوونمان بۆ کوردستان بسەلمێنین.\nدیاکۆ: پێویستە هەموومان پارێزگاری لە خاکی پیرۆزی کوردستانمان بکەین.. شانازیش بە خۆڕاگریی پێشمەرەگە دڵسۆز و قارەمانەکانمانەوە بکەین..بە ئەوپەڕی رێزیشەوە یادی شەهیدە نەمرەکانمان بکەینەوە و، سەری رێز و نوازشیان بۆ دانەوێنین.\nدیـلان: هەر بژی دیاکۆ گیان.. بەرگری و پارێزگاریکردن لە کوردسـتانی شیرینمان.. ئەرکێکی پێویست و زۆر پیرۆزی ئەستۆی هەموو کوردستانییەکی دڵسۆز و کوردستانپەروەرە.. پێشمەرگەش سوپای کوردستانە و تاجی سەرمانن، شەهیدانیشمان بە خوێنی ئاڵیان سەرکەوتنەکانیان تۆمارکردن.. ئەوان لە هەموومان بەخشندەتر و شکۆدارترن.\nمامۆستا زۆر گەشایە و چەپڵەیەکی قایمی و درێژی بۆ لێداین و.. وتی:\nهەی ئافەرین دیلانی رۆژنامەنووس.. هەی ئافەرین قوتابییە زیرەکەکانم، بۆ وەڵامە زۆر جوانەکانتان. بۆ هەستی پاک و کوردستان پەروەریتان.. زۆر دڵخۆشتان کردم.. گەشبینم و دڵنیام کە لە سایەی کۆشش و ژیری و زیرەکی و دڵسۆزی و بلیمەتیی ئێوەی نەوەیدا هاتوومان. داهاتوویەکی گەشتر و خۆشتر بۆ کورد و کوردستان دێنەدی.. هیـوای ئەوەشتان بۆ دەخوازم، کە هـیوا و حـەز و خەونەکانتان بێنەدی.


وه‌زیری ده‌ره‌وه‌ی فه‌ره‌نسا هه‌ڕه‌شه‌ی سه‌پاندنی سزای توند له ئێران ده‌كات\nوه‌زیری ده‌ره‌وه‌ی فه‌ره‌نسا هه‌ڕه‌شه‌ی سه‌پاندنی سزای توند له كۆماری ئیسلامیی ئێران ده‌كات، ئه‌گه‌ر بێت و گفتوگۆكانی ئه‌و وڵاته به‌ره‌وپێشچونی تێدا به‌دی نه‌یه‌ت. سه‌باره‌ت به به‌رنامه موشه‌كییه‌كه‌ی كۆماری ئیسلامیی ئێران.\nجان ئیف لۆدریان، وه‌زیری ده‌ره‌وه‌ی فه‌ره‌نسا له كۆنگره‌یه‌كی رۆژنامه‌وانیدا ئاماده‌یی وڵاته‌كه‌ی پیشاندا بۆ سه‌پاندنی سزای توند به‌سه‌ر كۆماری ئیسلامی ئێراندا و وتی: ئێمه ئاماده‌ین ئه‌گه‌ر گفتوگۆكان ئه‌نجامیان نه‌بێت، ئه‌وا سزای توند به‌سه‌ر ئێراندا ده‌سه‌پێنین.\nهاوكات ئاژانسی رۆیته‌رز له‌زاری سه‌رچاوه دیپلۆماسییه‌كانه‌وه بڵاویكرده‌وه، فه‌ره‌نسا و به‌ریتانیا و ژماره‌یه‌ك له وڵاتانی ئه‌وروپی تاوتوێی گرتنه‌به‌ری سزای ئابوری نوێ ده‌كه‌ن دژ به تاران، ئه‌وه‌ش به‌هۆی به‌رنامه‌ی ئه‌و وڵاته بۆ په‌ره‌پێدانی موشه‌كی بالیستی.


ئه‌مه‌ریکا سـزای نوێ به‌سه‌ر سوریا و ئێران ده‌سه‌پێنێت\nی مانگی چوار ٣٠, ٢٠١١\nوڵاته یه‌کگرتووه‌کانی ئه‌مه‌ریکا سـزای نوێی سه‌پاندووه به‌سه‌ر 3 به‌رپـرسـانی باڵای سوریا و ده‌زگای زانیاری وڵاته‌که و یه‌که‌کانی پاسـدارانی ئێران بۆ ڕۆڵیان له هێرشـکردنیان بۆ سه‌ر خۆپـیشـانده‌رانی دژ به حکومه‌ت له سوریا.\nسه‌رۆکی ئه‌مه‌ریکا باراک ئۆباما فه‌رمانێـکی باڵای مۆرکرد بۆ سه‌پاندنی سـزاکان له ڕۆژی هه‌ینیدا که بریتی ده‌بێت له سڕکردنی هه‌رچ سه‌روه‌ت و سـامانی ئه‌و پـێنج ئامانجه که ڕه‌نگه له ئه‌مه‌ریکادا هه‌یانبێت، وه هه‌روه‌ها قه‌ده‌غه‌کردنی ئه‌مه‌ریکیـیه‌کان له به‌شـداربوون له هه‌ر جۆره مامه‌ڵه‌یه‌کی کرداری له‌گه‌ڵیاندا.\nکۆشـکی سـپی هه‌روه‌ها داوای وه‌ڵامدانه‌وه‌یه‌کی توندی نێونه‌ته‌وه‌یی بۆ هه‌ڵوێسـتی بێ به‌زه‌یی‌یانه‌ی سوریا دژ به گه‌له‌که‌ی کردووه.\nهه‌رچه‌ندێـکه پـێی ده‌چێت کاریگه‌ری ئه‌و سـزایانه به زۆری سمبولیک بێت و ڕاگه‌یاندنێـک بێت بۆ نیشـاندانی ئه‌وه‌ی حکومه‌تی ئه‌مه‌ریکا هێرشـکردنی حکومه‌تی سه‌رۆکی سوریا به‌شـار ئه‌لئه‌سه‌د بۆ سه‌ر خه‌ڵـکه‌که‌ی قبوڵ ناکات که بووه‌ته مایه‌ی گیان له‌ده‌سـتدانی سه‌ده‌ها له خۆپـیشـانده‌ران.\nهه‌روه‌ها باوه‌ڕ ناکرێت که هیچ له‌و لایه‌نانه که ناویان له لیسـته‌که‌دا هاتووه هیچ جۆره سه‌روه‌ت و سـامانێـکیان له ئه‌مه‌ریکادا هه‌بێت.


زەوی لەبەردەم كارەساتێكی وێرانكەردایە\nهەواڵ / زانست :: پێش 3 هەفتە  :: 169 جار بینراوە\nخۆپیشاندەرانی لوبنان: ئەندامانی حیزبوڵـڵا هاتونەتە ناو گۆڕەپانەکانەوە\nسبەی حکومەتی لوبنان بۆ وەڵامی خۆپیشاندەران کۆدەبێتەوە\nخۆپیشاندەرانی لوبنان داوای روخاندنی حکومەت و هەڵبژاردنی پێشوەخت دەکەن\nزاناكانی گەردونناسی هۆشداری دەدەن كە بەدڵنیاییەوە زەوی لەژێر مەترسی چەند زریانێكی تایبەتدایە كە لە خۆرەوە هەڵدەكەن و كارەساتی گەورە دەخوڵقێنن. لە ئایندەدا ئەم زریانانە روودەدەن و كاریگەری زۆر خراپیان دەبێت لەسەر ژیانی سەر زەوی.\nلە راپۆرتێکدا دەڵێن: "لە هەموو چركەیەكدا ئەگەری تەقینەوەیەكی وێرانكەر لە خۆرەوە لە ئارادایە و سەرئەنجام دەبێتە هۆی بڕینی تەزووی كارەبا و لەناوبردنی تۆڕەكانی تەلەفون. ئەوەی زانراوە خۆر بە بەردەوامی تەقینەوەی بارگاوی بەهێز دروست دەكات، كە رێژەیەكی كەمیان بەو رادەیە بەهێز دەبن ژیانی سەر زەوی پەك بخەن".\nبەڵام هەر دووسەد ساڵ جارێك بریقەدانەوەیەكی زۆر بەهێز لە خۆرەوە دەردەچێت بە ئاڕاستەی زەوی و ئەگەر بەری بكەوێت زیانی زۆر زۆر گەورە دەگەیەنێت بە مانگە دەستكردەكان و تۆڕەكانی كارەبا و پەكخستنی ئامێرەكانی كۆمپیوتەر و تەنانەت ئەكاونت و ژماردەی بانكی، مرۆڤەكانیش دەسڕێتەوە.\nخاڵە مەترسیدارەكە لەوەدایە كە ئێمە لە هەموو چركەیەكدا ئەو هەڕەشەیەمان لەسەرە و هیچ گەرەنتییەك نییە كە پێشوەخت بەو رووداوە بزانین.\nتیمە گەردونناسەكە دەڵێت: "ئەم كارەساتە لە ئایندەیەكی نزیكدا بەدڵنیاییەوە روودەدات و دەبێتە هۆی بڕینی كارەبا و كەوتنەوەی ئاگری زۆر لە ئەنجامی تەقینەوەی هێڵەكانی كارەبادا".


ڕێکخراوی ژینگەپارێزیی شاری پیرانشار ڕەخنەی لە هەڵسووکەوتی ئەمنییەتی لەگەڵ ئەنجومەنەکان گرت\n٢٧ ژوئەن ٢٠١٩ - ٠٦ پوشپەڕ ١٣٩٨ - ٠٨:٢٥ تاران\n١٣٩٨/٠١/٢٤ - ١٣-٠٤-٢٠١٩ - ١٣:٢٦ تاران ١٤٤ قه‌باره‌ی فۆنت:\nئاژانسی کوردپا: ڕێکخراوی ژینگەپارێزیی شاری پیرانشار، لە بەیاننامەیەکدا سەبارەت بە هاتنی سێڵاو لە ئێران ڕایگەیاندووە، کە هەڵسووکەوتە ئەمنییەتییەکان، پێشیان بە ئەنجومەنە خەڵکییەکان، بۆ یارمەتی گەیاندنی لێقەوماوان، گرتووە.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕێکخراوی ژینگەپارێزیی شاری پیرانشار، بە بڵاوکردنەوەی بەیاننامەیەک "بڕین و لە ناوبردنی دارستانەکان، گۆڕینی ڕێگای ڕووبارەکان، درووست کردنی بەنداو، گوستنەوەی ئاو... هەتا دوایی لە هۆکارەکانی ڕووداوەکانی ئەم دواییانەی ئێران دەزانێ.\nلە بەیاننامەیڕێکخراوی ژینگەپاێزانی شاری پیرانشاردا هاتووە: لە ساڵی ڕابردوو، ئەم پرسە، چالاکانی مەدەنی لە سەرتاسەری ئێران هێناوەتە سەر ئەو بڕوایە کە لە ڕاستای پێکهێنانی ڕێکخراوەکان و ئەنجومەنە ژینگەپارێزییەکان، وێڕای ئاگادارکردنەوە و چۆنییەتی هەڵسووکەوتی خەڵک لەگەڵ ژینگە، هەروەها سەرنجی دەوڵەت بۆ لای هەموو ئەو مەترسییانەی کە بە سەر ژینگەدا دێت، ئاگادار بکەنەوە.\nڕێکخراوی ژینگەپارێزیی شاری پیرانشار لەو بەیاننامەیەکدا، پێداگری لە سەر ئەوە کردووە کە، ئەگەرچی ئەم ئەنجومەنە تووانیوویەتی کاریگەری لەسەر بیروڕای گشتیی دابنیت، بەڵام هەڵسووکەوتی ئەمنییەتی بە بیانووی جۆراوجۆر، پێشگیری لە چالاکییەکان و لە هەندێک ناوچە دەسبەسەر کردن یان هەڕەشە و لێپرسینەوەی ئەندامەکانییانی لێکەوتووەتەوە.\nڕێکخراوی ژینگەپارێزیی شاری پیرانشار، لەو بەیاننامەیەکدا، ئاماژەی بە هۆکارەکانی وشکبوونی گۆلی ورمێ و هۆکاری سەرەکیی سەرهەڵدانی سێڵاو لە لوڕستان و ئاق قەڵا کردوو.\nئەو ڕێکخراوەیه هەروەها لە کۆتایی بەیاننامەیەکەیدا، ڕاگەیاندووە کە درووستکردنی بەنداوەکان لە شاری پیرانشار لە حاڵی درووستکردن دان یان درووستکراون، دەبێت پێداچوونەوەی جیددی بۆ بکریت و لە درووستکردنی بەنداو و تونێلەکانی گواستنەوەی ئاو خۆیان ببوێرن.


NRT TV | جیهان | وێنە.. ژمارەیەک نەریتی ئاهەنگی هاوسەرگیری لە جیهاندا\nبەگوێرەی داب و نەریتی هاوسەرگیری لە فلیپین، دوو هاوسەرەکە لە ئاهەنگی هاوسەرگیرییاندا، دوو کۆتری سپی ئازاد دەکەن وەک هێمایەک بۆ هاوسەرگیرییەکی سەرکەوتوو.\nلە نەریتی هاوسەرگیری لە ڤەنزوێلا، هاوسەران لە ئاهەنگەکە هەڵدێن بەبێ ئەوەی بوەستێنرێن یان دەستبەسەر بکرێن، ئەمەش وەک ئاماژەیەک بۆ بەختێکی باش بۆ دوو هاوسەرەکە و هەروەها بۆ ئەو میوانانەی کە لە ئاهەنگەکەدان.\nلە چوارچێوەی ئاهەنگی هاوسەرگیری لە نەریتی یۆناندا، بوکەکە هەڵدەستێک بە تاشینی ریشی زاواکە و هەروەها خانەوادە و هاوڕێکانیشی یارمەتی دەدەن لە پۆشینی جلوبەرگەکەیدا.\nلە کلتوی ئیتاڵیادا، ئامادەبووان لە ئاهەنگی هاوسەرگیریدا، هەڵدەستن بە هەڵدانی شیرینین بەسەر بوک و زاوادا، وەک ئاماژەیەک بۆ هیواخواستن بە بەختی باش و تەندروستی باش و بەختەوەری لە ژیانیاندا، ئەم نەریتەیش مێژووەکەی بۆ سەردەمی rۆمانییە کۆنەکان دەگەڕێتەوە.\nلە نەریتی هاسەرگیری هندستاندا، کچەکانی خانەوادەی بوک، هەڵدەستنی بە دزینی پێڵاوەکانی زاوا و شاردنەوەی، پاش ئەوەی زاوا هەوڵی دۆزینەوەی دەدات و دەیدۆزێتەوە، ئەوکاتە لەrێگای گفتوگۆوە پێڵاوەکانی بۆ دەگەڕێدندرێتەوە.\nلەنەریتێکی هاوبەشی هاوسەرگیریی هندستان و پاکستاندا، زاواکە سەری دادەپۆشرێت وەک هێمایەک بۆ پاراستنی لە کەسانی حەسود.\nئاهەنگی هاوسەرگیری لە چین، رەنگی سور تەواوی ئاهەنگەکە دادەپۆشێت، هەردوو هاوسەر جلی سور دەپۆشن و چەتری سور هەڵدەدەن وەک ئاماژەیەک بۆ بەخت و خۆشەویستی و سامان.\nلە نەریتی هاوسەرگیری نەیجیریادا، میوانەکان پارە و خشڵ دەکەن بە جلوبەرگی دوو هاوسەرەکەوە، پێش ئەوەی بچنە سەر سەکۆی سەماکردن، ئەمەش وەک هێمایەک بۆ ئەوەی کە میوانەکان هیوای ژیانێکی بەختەوەر بۆ دوو هاوسەرەکە دەخوازن.


سوپاس و پێزانین بۆ میدیاكارانی كوردستانی گەورە و ئەدمینەكانیان\nسوپاس و پێزانین بۆ میدیاكارانی كوردستانی گەورە و ئەدمینەكانیان   10/10/2017\nسڵاوی رۆژنامەنووسیتان لێ بێت\nمیدیاكارانی كوردستانی گەورە.. ماندوو نەبن و شەونخوونیتان وەفادار بوو.\nبەناوی لقی سلێمانی سەندیكای رۆژنامەنووسانی كوردستانەوە، ئەو لقەی شەرەفی ئەوەمان پێبەخشرا كە مام جەلالی هەمیشە زیندوو ئەندامی كاراو فەخریمان بێت، لە قووڵایی دڵمانەوە ماندوو بوون و شەونخوونی و ئازایەتی و نیشتمانیتان لەگلێنەی چاوماندا هەڵدەگرین و پێزانینمان هەیە بۆ ئەو رووماڵە یەكگیرو نیشتمانییەی كە ئەنجامتاندا لە روماڵكردنی گەڕاندنەوەو مەراسیمی پاسەوانی شەرەف و بەخاكسپاردن و پرسەی سەرۆك مام جەلال نواندتان.\nبەڕاستی كارێكتان ئەنجامدا كە میدیای كوردیتان بە نیشتمانی نواندو دیاردەیەكتان خوڵقاند كە بەیەك دەنگ و یەك رەنگ بۆ یەكەمجار لە باشوورو پارچەكانی تری كوردستاندا هەموو كوردو میدیای بینراو بیستراو خوێنراو ئەلەكترۆنی و پەیج و ئەكاونتەكانی تۆڕە كۆمەڵایەتیەكانمان بە حوزن و ماتەمێكی لەدڵەوە هەڵقوڵاوەوە مەرگی گەورەیی سەرۆكێكی كاریزماتان بە گوێی جیهاندا گەیاند.\nهاوكارانمان.. هاوپیشە دڵسۆزەكانمان\nمام جەلال مامی رۆژنامەنووسان بوو.. بەرگریكاری سەرسەخت و پارێزەری مافەكانی ئێمەی رۆژنامەنووسان بوو، خاوەنی تیۆری (وشە بە وشە وەڵام بدەنەوە) بوو، مامی رۆژنامەنووسمان قەڵای ئازادیی و پارێزەرو مافپەروەرو دیپلۆمات و سەرۆك و نووسەرو رۆژنامەنووسێكی گەورەمان بوو كە مەرگ لێی شاردینەوە.. مام جەلال خزمەتێكی گەورەی ئێمەی كوردو سەرجەم مرۆڤایەتی كرد، لەسەر دەستی مامی رۆژنامەنووسمان سیاسەتی ئاشتی و برایەتی و ئازادی وتن و ئازادی رەخنە گرتن بوون بە نەریت، بیرۆكەی نان و ئازادی بۆ نووسەرو رۆژنامەنووسانی كردە مانیفێستی كاری داهاتوومان، مامی هەموو رۆژنامەنووسان بوو بە بێ جیاوازی، چادرو پارێزەری مافەكانی قەڵەم بەدەستەكان بوو.. بەم سەفەرە یەكجارییەی میدیای كوردی و رۆژنامەنووسانی كوردستان كۆڵەكەیەكی گەورەو پشت و پەنایەكی لەبن نەهاتوومان لەدەست دا..\nبەڵام بەو رووماڵەی كە ئێوە بە ویقارو ئیحترامو گەورەییەوە نواندتان توانیمان كەمێك پاداشتی چاكەی تیۆرەكانی بواری رۆژنامەنووسی بدەینەوە، بەو ماندووبوونەتان وەك پەیامنێرو كامێرامان و بەشی هەواڵ و سكرێپت و تەكنیك وSNJ و مۆنتێرەكان وئیداریەكان و بێژەرە هەست ناسكەكان كە بەچاوی پڕفرمێسكەوە بە ئەدەبەوە لەحزوری مامی خۆتاندا هەواڵی مەرگی ئەو كەڵە پیاوەتان راگەیاند، ئەوەتان سەلماند كە كورد میللەتێكی زیندوە، بەم نزیكانە مافی چارەی خۆی دەنووسێت، چونكە رێز لە سەركردەو كەڵە پیاوو رۆژنامەنووسەكانی خۆی دەگرێت..\nمەرگی شێری قەڵەم و بەوری ئازادیی، سیاسەتمەدارانی كۆكردەوەو هەندێكیانی ئاشت كردەوە، میدیای كوردیشمان لە هەر چوار پارچەی كوردستان یەكیگرتەوە، فرمێسكی رشت، ویقارو رێزی نواند، گەورەی كردین، ئەمڕۆش میدیا گەورەتربوو..\nبریا ئەو یەك وتارییە ببوایە بە نەریتی لەمەودوامان.. چونكە مەرگی بەكەسەری مامی گەورەمان ئێمەو وەرگرەكانمانی ئاشت كردەوە..\nجارێكی تر سوپاس بۆ ئەو وەفاو ئەمەكداریەی بۆ مامی خۆتان نواندتان..


بۆ دووه‌م جار بریارا ده‌سته‌سه‌ر كرنێ بۆ نه‌وروز مه‌ولودێ و هه‌ڤژینێ وێ ده‌رچوو – badinan press\nدەستپێك / كوردستان / بۆ دووه‌م جار بریارا ده‌سته‌سه‌ر كرنێ بۆ نه‌وروز مه‌ولودێ و هه‌ڤژینێ وێ ده‌رچوو\nبۆ دووه‌م جار بریارا ده‌سته‌سه‌ر كرنێ بۆ نه‌وروز مه‌ولودێ و هه‌ڤژینێ وێ ده‌رچوو\nكوردستان 535 بینین\nپشتى مه‌سرور بارزانى كابینا نویی یا حكومه‌تا هه‌رێما كوردستانێ وه‌رگرتى , ئێكه‌م پێنگاڤ ده‌ست بـ دوویرخستنا به‌رپرسێن نزیك نێچیرڤان بارزانى كر و دهه‌مان ده‌م دا ئێخستنه ژێر چاڤدێریێ تاكو چه‌ند كه‌یسێن گه‌نده‌ڵیێ لسه‌ر ساخكه‌ت.\nژێده‌ره‌كێ تایبه‌ت بـ “بادینان پرێس” راگه‌هاند, به‌رییا دوو مه‌ها هه‌رئێك ژ نه‌وروز مه‌ولود وه‌زیرا شاره‌وانیا حكومه‌تا هه‌رێما كوردستانێ و هه‌ڤژینێ وێ بناڤێ بێوار عه‌بدلره‌حمان بارزانى بـ ژڤان بوون لـ فرۆكه‌خانا هه‌ولێرێ به‌ره‌ڤ ده‌رڤه‌ى وه‌ڵاتى بچن ژبۆ گه‌شته‌كێ , به‌لێ پاراستنا پارتى بـ ئه‌مرێ مسرور بارزانى رێ لێگرتیه و رێ پێ نه‌دایه بچنه ده‌رڤه‌ى وه‌ڵاتى.\nهه‌روه‌سا ژێده‌رى دیارژى كر, دهه‌مان ده‌م دا پاراستنێ كار لسه‌ر ده‌هان دوسه‌یێن پارچه زه‌ڤیا و داهاتێ وه‌زاره‌تێ دكر تاكو چه‌ند كه‌یسێن گه‌نده‌لیێ لسه‌ر ساخكه‌ت.\nژێده‌رى ئه‌و یه‌كژى ئاشكه‌را كر كو رێكه‌فتى 1ى 11 بریارا ده‌سته‌سه‌ر كرنا نه‌وروز مه‌ولودێ و رێبوار عه‌بدلره‌حمان بارزانى ژ پاراستنێ چوویه ئاسایشا هه‌ولێرێ تاكو بـ رێیا دادگه‌هێ سه‌ره‌ده‌رى دگه‌ل هه‌ردوویان بهێته كرن.


نوسینگەی وەزیری پێشمەرگە ڕەتی دەکاتەوە کە کۆبوونەوە وەزیری بەرگریی تورکیا و سەرۆکى هەرێمی کوردستان "کرابێتە دەرەوە" و دەڵێت، "هەواڵێکی چەواشەکارانەی بێبنەمایە و دوورە لە ڕاستییەوە."\nلە ڕوونکردنەوەیەکدا کە کۆپییەکی بۆ "ناس کورد" نێردراوە (22ی کانونی دووەمی 2021) سکرتێری ڕۆژنامەوانی وەزیری پێشمەرگە ڕایگەیاند، "سەبارەت بەو دەنگۆیانەی لەبارەی بەڕێز "وەزیری پێشمەرگە" لەهەندێ میدیا و ماڵپەرە ئەلیکترۆنی و پەیجە ساختەکان بڵاوکراوەتەوە، هەواڵێکی چەواشەکارانەی بێ بنەمایەو، دوورە لەراستی."\nداواش لە هەموو لایەک دەکات "خۆیان بەدوور بگرن لەهەواڵی ناڕاست و جەخت دەکەینەوە، ئیجرائاتی یاسایی بەرامبەر ئەو ماڵپەڕو میدیایانە دەگرینەبەر، کە هەواڵی ناڕاست لەسەر جەنابی وەزیری پێشمەرگە بڵاودەکەنەوە."\nئەمڕۆ ماڵپەڕێكی نزیك لە نوسینگەی یەكێك لە هاوسەرۆكانی یەكێتی بڵاویكردەوە كە شۆرش ئیسماعیل، وەزیری پێشمەرگەی هەرێمی كوردستان تەنها پێنج خولەكی یەكەم و بۆ وێنەگرتن رێگەی پێدراوە بەشداری كۆبوونەوەی سەرۆكی حكومەت و وەزیری بەرگری توركیا بكات و "دواتر لەكۆبوونەوەكە دەركراوە".\nماڵپەڕی پۆڵەتیك كە بە نزیكە لە نووسینگەی هاوسەرۆكی یەكێتی لاهور شێخ جەنگی ئەژماردەكرێت، ئەمڕۆ (22 كانونی دووەمی 2021) لە بڵاوكراوەیەكدا كە "ناس كورد" بەدواداچوونی بۆ كردووە، باس لەوە دەكات شۆڕش ئیسماعیلی وه‌زیری پێشمه‌رگەی هەرێم، پێشوازی لە خولوسى ئاكار وەزیری بەرگریی توركیا كرد له فرۆكه‌خانه، به‌ڵام نەیانهێشتووه لە کۆبوونەوەكه‌ی مەسرور بارزانى بەشداریى بكات.\nماڵپەڕەكە ئەوەشی وتووە "وەزیری پێشمەرگە ته‌نها پێنج خوله‌كی یه‌كه‌م له‌وێ بووه بۆ وینه‌گرتنه‌كه، دواتر داوای لێكراوه له كۆبوونه‌وه‌كه بچێته ده‌ره‌وه، ئه‌ویش بێ هیچ موناقه‌شه‌یه‌ك كۆبوونه‌وه‌كه‌ی جێهێشتووه".\nبەقسەی ماڵپەڕەكە "شۆڕش ئیسماعیل هه‌رچه‌نده وه‌زیری پپێشمه‌رگه‌یه، به‌ڵام بۆ كاره گرنكه سه‌ربازیی و هه‌واڵگرییه نهێنیيه‌كان ته‌نها مه‌سرور بارزانی و مه‌سعود بارزانی ئاگادارن و بڕیار ده‌ده‌ن، شۆڕش ئیسماعیليش ئاگاداریى هیچ نییه".\n"ناس نیوز" بەرێگایەكی سەربەخۆ زانیارییەكەی بۆ پشتڕاست نەكراوەتەوە، ئەم هەواڵەش بەدوای ئەوەدا دێت ماوەیەك بەر لەئیستا لیوا ئەیوب لە هێزەكانی كۆسرەت رەسوڵی سەرۆكی ئەنجومەنی بەرژەوەندییەكانی یەكێتی، لە دیمانەیەكی ڤیدیۆییدا باسی لەوەكردبوو وەزیری پێشمەرگە كە سەركردەیەكی یەكێتی نیشتمانی كوردستانە لە زۆنی سەوزیش دەسەڵاتی نییە.\nسەرباری ئەوەی یەكێتی نیشتمانی بەتیمێك بەشدارە لەحكومەتی هەرێم بەڵام ناوبەناو بەهۆی ناكۆكی ئاراستە جیاجیاكانی ناو حزبەكە لەسەر شێوازی بەشداریكردنیان، هێرش و هەڵمەت لە میدیا و میدیا سێبەرەكان دژ بەكارەكتەرە حكومییەكان سەرهەڵدەدات كە دواترینیان ئەمەی وەزیری پێشمەرگەیە.\nراوێژکارى راگەیاندنى مەسعود بارزانى رایگەیاند، توركيا بەنیازە بنكەى سەربازى لە قەزاى شەنگالى سەربە پارێزگاى نەينەوا دابمەزرێنێت.\nكيفاح مەحمود لە لێدوانێكدا بۆ ئاژانسى "سپۆتنيك"ى ڕوسى كە "ناس كورد" بەدواداچونی بۆ كردووە باس لەوە دەكات، وەزيرى بەرگرى توركيا لەكاتى سەردانەكەيدا بۆ عێراق لە وتەيەكدا جەختيلەوەكردەوە كە هاريكارى لەنێوان هەرێمى كوردستان و توركيا بوونى هەيە.\nڕونيشيكردوەتەوە، هاريكارى نێوان بەغدا و هەرێمى كوردستان لە دۆسیەى پارتى كرێكارانى كوردستان جەختلەوە دەكاتەوە كە هەردولا جدين تايبەت بە ڕێكەوتنى شنگال، هەردولا هەوڵى ئەوە دەدەن پەكەكە ڕازى بكەن پرۆسەى سەربازى لەناو خاكى عێراقەوە دژى توركيا ئەنجام نەدەن و ئەو ناوچانە تێيدان چۆڵى بكەن.


هه‌ڵه‌بجه: خوێندكاران چه‌ند چالاكییه‌كییان ئه‌نجامدا – زانکۆی پۆلیتەکنیکی سلێمانی\nهه‌ڵه‌بجه: خوێندكاران چه‌ند چالاكییه‌كییان ئه‌نجامدا\nئه‌مرۆ به‌رواری 17 / 4 / 2018 بەشی شیکاری نەخۆشیەکانی پەیمانگای تەکنیکی هەڵەبجە سه‌ر به زانكۆی پۆلیته‌كنیكی هه‌ڵه‌بجه هەستا بە سازدانی ئیڤێنتێك بۆ خوێندکارانی بەش لە بینای پەیمانگا کە لە چەندین چالاکی جیاواز پێك هاتبو.\nلە میانەی چالاکیەکاندا خوێندکارانی بەشداربو هەستان بە ئەنجامدانی چەندین پشکنینی جیاواز بۆ نەخۆشیە باوەکانی سەردەم وەك پشکنینی ڕێژەی چەوریەکان لەخوێندا ، ڕێژەی شەکر لە خوێندا، ڕێژەی خوێن و کۆمەڵێك پشکنینی تر بۆ مامۆستا و فەرمانبەران و خوێندکاران و ئامادەبوانی چالاکیەکە.\nهەروەها زانیاری و ڕێنمایی پێویست دەربارەی کۆمەڵێك نەخۆشی جیاواز و تەندروستی بەشێوەیەکی گشتی پێشکەش بە ئامادەبوان کران و بە شێوەی پۆستەر چەندین پۆستەری جیاواز بە دیوارەکانی پەیمانگاوە هەڵواسران کە لەلایەن خوێندکارانەوە بەزمانی کوردی و بە نەخشەسازی جوان و سەرنجڕاکێش ئامادە کرابون، تاوەکو بە بەردەوامی خوێنەران بتوانن ئاگاداری تەندروستی خۆیان بن و ڕێنمایی تەندروستی نوێ وەربگرن.\nلە دەرئەنجامی چالاکیەکەدا خوێندکاران بوارێکیان بۆ ڕەخسا تاوەکو پڕاکتیزی ئەو زانستە بکەن کە خوێندویانە و سود بگەیەنن بە ئامادەبوان و چالاکیەکە بوە جێی سوپاس و ڕەزامەندی خوێندکاران و ئامادەبوان.\nیەكەمین كۆنفرانسی نێودەوڵەتی بۆ پەرەپێدانی تەلارسازی به‌سه‌ركه‌وتویی كۆتایی هات\nلە نزیكەوە رەوشی بەشەناوخۆیی پەیمانگای تەكنیكی كەلار هەڵسەنگاندنی بۆ دەكرێت\nناونوسین بۆ جارى دووەم بۆ "خولی پەرەپێدانى تواناکانى مامۆستا" لە زانکۆى پۆلیتەکنیکى سلێمانى دەستیپێکرد


04:12 - 02/11/2021\nبەرهەمی ئەو مەدرەسانە لەهەموو بەشەكانی كوردستاندا بەهەزاران نوسەری زانستی پەیدا بوونە لەناو ئەم گەلەدا. ئەم كتێبێكی نوسیوەتەوەو، ئەو كتێبێكی دیكەی نوسیوەتەوە، یەكێكی دی "تەعلیقات" و "تەوجیهات"ی پێشكەش كردووە. لەناو حوجرەی مەلا و فەقێكاندا بەشەوو بەڕۆژ قەڵەمیان لەكاردا بۆوەو، بەرهەمی زانستیان پێشكەش كردووە، ئەم هەر نوسینێكی كردبێ ئەو "شەرح" و "حاشیە" و "قەید"ی بۆ كردووە. هەزاران نوسەری "نحو" و "صەرف" و "مەنتق" و "بەلاغە" و "ئوصولی فقه" و "أصوڵی حەدیس" و "كەلام" و "عەقائد" و "ریازیات" و "حیكمەت" و "تەفسیر" و جۆرەها "علوم" و "فنون". هەركەس بەتوانای خۆی هەوڵ و كۆششی داوە بۆ، پتەوكردنی بن و بناغەی زانست لەكوردستاندا، بەدرێژایی ئەو هەموو چەرخانەی ڕابردوومان، تا گەیشتین بەئەمڕۆكە.ئەو هەزاران مەدرەسە و ئەو هەزاران هەزار كتێبە كە هەبوون لەمزگەوت و مەدرەسەكاندا و لەناوچەكاندا لەگوندو شارەكاندا، ئەمانە هەموو ڕەنجی مەلاو زانایانی كورد بوو.\nلەبارەی سڕینەوەی مێژووی كورد لە شاری كەركوك لەلایەن عوسمانیەكانەوە مێژوونوسان ئاماژە بەوە دەكەن كە ئاسەوارێكی زۆری قەڵای كەركوك لەلایەن عوسمانیەكانەوە دزرابوون. كە تا ئیستا لە مۆزەخانەی تۆپقاپی لە ئەستەنبوڵە، كە یەكەم شت دایانناوە لەو مۆزەخانەیە قورئانێكە لە نووسینی خۆشنووسی كورد محەمەد قەرەحەساری كە لەسەردەمی سوڵتان سەلیم قانونی نووسیویەتیەوە".\nئەم جۆرە نامەردیە لەژێرەوە هەر بەردەوام بوو تا ساڵی 1958ی زایینی، ئەوكاتە شۆڕشی 14ی تەموز- گەلاوێژ هات و ، هەموو موبەشیرەكانی دەركرد لە عێراقدا. ئەوسا ئەم بابەت كتێب فرۆشتنە نەما لەوڵاتدا بەڵام لەدوای چی؟ وەك شعرە ناودارەكەی شێخ ڕەزا كە ئەوترێ: "تازە ئەچێ بۆ بەصڕە، بعد خراب البصرە".


له‌سه‌رتاى كاره‌كانمان ئه‌وه‌يه دابين كردنى خزمه‌تگوزاريه‌كى باش بۆ گه‌ره‌نتى سه‌لامه‌تى كاڵاكان له كاتى باركردندا ، له‌به‌ر ئه‌وه ده‌توانيت ئاسوده بيت كه كاڵانت به باشترين شێوه ده‌پێچرێته‌وه وبار ده‌كرێت له لايه‌ن شاره‌زايانه‌وه له‌و بواره ، وه‌هه‌وه‌ها ئه‌م خزمه‌تگوزاريه پێشكه‌ش ده‌كه‌ين به‌پێى نرخي راسته‌قينه‌ى كاڵاكه نه‌ك به‌پێى كێش ياخود قه‌باره‌ى باره‌كه ، و بڕياريشماندا كه ده‌ستپێك ئه‌م خزمه‌تگوزاريه بێ به‌رانبه‌ر پێشكه‌ش بكه‌ين هه‌تا ماوه‌يه‌كي دياريكراو.\n- گه‌ره‌نتى گواستنه‌وه‌ى هه‌ر جۆره كاڵايه‌ك ده‌كه‌ين كه نوێ بێت وله ناو پاكه‌تى خۆى بێت به مه‌رجێك پاكه‌ته‌كه‌ى زيانى پێوه ديار بێت له‌كاتى باركرندنا ، به‌داخه‌وه هيچ گه‌ره‌نتى كاڵاى به‌كارهاتوو ناكه‌ين وهه‌ر كاڵايه‌ك كه له‌ناو پاكه‌تى خۆى نه‌بێت.\n- گه‌ره‌نتى كاڵاكان به پێى نرخى راسسته‌قينه‌ى ئه‌و كاڵايه ده‌بێت ، وبه ته‌واوى قه‌ره‌بوو ده‌كرێته‌وه كاتى شكاندن ياخود بزربون.\n- پرۆسه‌ى قه‌ره‌بووكردنه‌وه به‌شێوه‌يه‌كى خێرا و ئاسان ده‌بێت به‌بێ هيچ كێشه و گرفتێك.\nبۆ سوودبوون له‌م خزمه‌تگوزاريه تكايه كاڵاكانتان پشكنين بكه‌ن كاتى وه‌رگرتنه‌وه‌ى ، وه لێبوردن ده‌خوازين چونكه ناتوانين هيچ سكاڵايه‌ك وه‌ربگرين ئه‌گه‌ر كاڵاكه وه‌رگيرابو پێشتر و گه‌ڕێنرابێته‌وه بۆ كۆمپانيا.


ژمارەیەك بەڵگەنامەی مێژوویی رادەستی عیراق دەكرێتەوە\nئەمڕۆ چوارشەممە 6/11/2019 وڵاتی سعودیە لەرێگەی نوێنەری دەستەی گشتی گەشتوگوزارو كەلەپووری نیشتمانیەوە ژمارەیەك بەڵگەنامەی مێژوویی رادەستی عیراق دەكاتەوە، ئەو بەڵگەنامانە لەلایەن هاوڵاتیەكی عەرەب كە نیشتەجێی وڵاتی سعودیە بوە بەشێوەیەكی نا یاسایی لەساڵی 1940 دەستی بەسەردا گیراوەو هەندێكیان لەسایتە ئەلیكترۆنیەكان بڵاوبۆتەوە.\nئاژانسی هەواڵی سعودیە (واس) رایگەیاند: رۆستەم بن مەقبول ئەلكوبویسیە جێگری سەرۆكی دەستەی كەرتی كەلەپووری نیشتمانی بەڵگەنامەكان رادەستی قەحتان تەها خەلەف سەفیری عیراق لە وڵاتی سعودیە دەكات.\nبەڵگەنامانەكان پەیوەندییان بەخێزانی دەسەڵاتدارانی ئەو كاتەی عیراقەوە هەیە و مێژووەكەشی بەدیاری كراوی دەگەڕێتەوە بۆ ساڵی 1940 و ، پێكهاتووە لە 250 لاپەڕە، خاوەندارێتیەكەشی دەگەڕێتەوە بۆ (خانەی كتێب و بەڵگەنامەكان لەعیراق).\nبەهاوكاری وكاری هاوبەشی نێوان وەزارەتی ناوخۆ و دەرەوەی سعودیە لەناو خاكی سعودیەدا دەست بەسەر ئەو بەڵگەنامانەدا گیراوەو تا ئێستاش پارێزراو بووە، ماوەیەكیشە هەوڵدراوە کەبگەڕێندرێنەوە بۆ عیراق.\nرادەستكردنەوەی ئەم بەڵگەنامانە بەپێی رێككەوتنامەی رێكخراوی (یونسكو)ی ساڵی1970 بەڕێوەچووە، رێككەوتنامەكە دەڵێت: دەبێت رێگری بكرێت لە هاوردەكردن و هەناردەكردن و گواستنەوەی نایاسایی خاوەندارێتی موڵكە رۆشنبیرییەكان.\nئەمەش جاری سێیەمە كەوڵاتی سعودیە خاوەندارێتی موڵكی رۆشنبیریی رادەستی عیراق دەكاتەوە،پێشتریش ئەو وڵاتە لەساڵی2009-2010 ژمارەیەك پارچە شوێنەواری كۆنی رادەستی عیراق كردۆتەوە، سعودیە ئەوانە بە میراتی جیهانی دەزانێت و سوورە لەسەر پاراستنیان، جەختیشدەكاتەوە كە لەسەر جێبەجێ كردنی رێككەوتننامە نێودەوڵەتیەكانی پەیوەست بەم بابەتە.


پارێزگه‌ها دهوكێ به‌رهه‌ڤیا دكه‌ت بو هه‌وا دورینێ و وه‌رگرتنا به‌رهه‌مێ جوتیاران | پارێزگەھا دھوك\nئه‌ڤرو سپێدێ 23-5-2019 به‌رێز به‌هزاد على ئاده‌م جێگرێ پارێزگه‌رێ دهوكێ سه‌رپه‌رشتیا كومبونا لیژنا هه‌وا دورینێ و وه‌رگرتنا به‌رهه‌مێ جوتیاران ژ گه‌نم وجه‌هى كر.\nدكومبونێدا ب ئاماده‌بونا قایمقامێن قه‌زایێن سێمێلێ وشێخان وزاخو به‌حسێ هاتنا وه‌رزێ دورینا گه‌نم وجه‌هێ جوتیاران وبریارا وه‌رگرتنا وى به‌رهه‌مى ژلایێ سایلوێن فه‌یدیێ وشێخان وزاخو ودانانا پلانه‌كا رێكخستى بو ئه‌نجامدانا هه‌وا دورینێ ۆ وه‌رگرتنا به‌رهه‌مێ جوتیارا هاته كرن.\nگرنكترین بابه‌تێن دكومبونێدا هاتینه گه‌نگه‌شه‌كرن وبریار ل سه‌ر هاتینه دان ئه‌ڤ خالێن ل خارێ بوون:\n(دابینكرنا كاره‌با به‌رده‌وام بو هه‌رسێ سایلویێن زاخو وشێخان وفه‌یدیێ ودانانا تیمێن ئاگر ڤه‌مراندنێ ل جهێن تایبه‌ت یێن هه‌ر سال بو كونترولكرنا رودانێن ئاگرى دانانا میكانزمه‌كا رێك وپێك بو سرا ترومبێلێن بارهلگر ل نێزیك سایلویان كو پروسا وه‌رگرتنێ بله‌ز بهێته ئه‌نجامدان ده‌سته‌سه‌ركرنا گه‌نمێ هاورده ئه‌گه‌ر هه‌بیت ، به‌رهه‌ڤكرنا هه‌رسێ سایلوێن پارێزگه‌هێ وپاقژكرنا گورپانێن نافخو ل سالویان ، قه‌ده‌غه‌كرنا ئینانا گه‌نمى ژده‌رڤه‌ى سنورێن پارێزگه‌هێ ودانانا مه‌فره‌زێن پولیسان ل ده‌رگه‌هێن سایلویان ژبو پاراستنا پروسا وه‌رگرتنا گه‌نمى وپاراستنا ئێمناهیێ وبه‌رده‌وامیا دانا گه‌نمى بو ئاشێن ئارى دماوێ وه‌رگرتنا گه‌نمێ جوتیاران دا وگه‌له‌ك خالێن دى هاتنه په‌سه‌ندكرن بو وێ یه‌كێ پروسه برێك وپێكێ بهێته ئه‌نجامدان).\nدهێته چاڤه‌رێكرن پشتى جه‌ژنا ره‌مه‌زانێ ده‌ست ب هه‌وا دورینێ و وه‌رگرتنا به‌رهه‌مێ جوتیارێن پارێزگه‌هێ بهێته كرن.\nهه‌ژى گوتنێ یه حكومه‌تا ئیراقا فیدرال بریار دایه كو (340،000) سێ سه‌د وچل هزار ته‌نێن گه‌نمێ جوتیارێن كوردستانێ بهێته وه‌رگرتن وبه‌هرا پارێزگه‌ها دهوكێ ژڤێ رێژێ( 112،000)سه‌د ودازده هزار ته‌نن وبهایێ گه‌نمێ پله ئێك ب (560) هزار دینارا وپله دوو ب (480) هزار دینارا وپله سێ ب (420) هزار دیناران دێ هێته وه‌رگرتن.


یه‌كگرتوو له‌سه‌ر كۆبوونه‌وه‌ی سه‌ڵاحه‌دین به‌هادین و مه‌سعود بارزانی رونكردنه‌وه ده‌دات\nهەواڵ / کوردستان :: 21/01/2019 :: 784 جار بینراوە\nله‌باره‌ی كۆبوونه‌وه‌ی سه‌ڵاحه‌دین به‌هادین ئه‌مینداری گشتی یه‌كگرتووی ئیسلامی كوردستان له‌گه‌ڵ مه‌سعود بارزانی سه‌رۆكى پارتى دیموكراتى كوردستان یه‌كگرتوو رونكرده‌وه ده‌دات و ده‌ڵێت: "به‌ئیراده و به‌رنامه‌ی خۆمان ئۆپۆزسیۆنی ئه‌كه‌ین و سورین له‌سه‌ری".\nخه‌لیل ئیبراهیم، وته‌بێژی یه‌كگرتوو له راگه‌یاندراوێكدا ده‌ڵێت: " ئێمه له یه‌كگرتووی ئیسلامی كوردستان خاوه‌نی پڕۆژه‌یه‌كی سیاسی و فیكری و ئه‌خلاقی و كۆمه‌ڵایه‌تی خۆمانین و به‌رده‌وام سه‌ربه‌خۆ بووین له هه‌ڵوێست و بڕیار و هه‌ڵسوكه‌وته‌كانماندا".\nراشیگه‌یاندووه: "به به‌رنامه و پلانی خۆمان له ده‌سه‌ڵاتدا به‌شداریمانكردووه و ئێسته‌ش به ئیراده و به‌رنامه‌ی خۆمان ئۆپۆزسیۆنی ئه‌كه‌ین و سورین له‌سه‌ری، سه‌ربه‌خۆیی بڕیار و هه‌ڵوێست دروشمی خه‌باتمانه و باجی زۆریشمان له‌وپێناوه‌دا داوه و ملمان به هیچ هێزێكی ناوخۆیی و ناوچه‌یی نه‌داوه."\nله‌باره‌ی ئه‌و ره‌خنانه‌ی له‌سه‌ر كۆبوونه‌وه‌كه له یه‌كگرتووی گیراوه، خه‌لیل ئیبراهیم ده‌ڵێت: "ئه‌وه‌ی كه گوایه نوسراوه ده‌رباره‌ی كۆبوونه‌وه‌ی ئه‌مینداری گشتی له‌گه‌ڵ مه‌سعود بارزانی، هه‌ڵه خوێندنه‌وه‌یه له خۆیان و له ئێمه‌ش، چونكه هیچ كات ئێمه له یه‌كگرتوو به خه‌یاڵیشماندا نه‌هاتووه ژێرباری نه‌هج و سه‌لیقه‌ی سیاسی كه‌س بكه‌وین تا ئێستا ئه‌وان له پله و پایه‌ی هاوپه‌یمانی خۆیان مه‌حروممان بكه‌ن".\nدوێنی یه‌كشه‌ممه 20ی كانوونی دووه‌م، سه‌ڵاحه‌ددین به‌هادین و مه‌سعود بارزانی له پیرمام كۆبوونه‌وه.


له سلێمانی خۆپیشاندانێك بۆ ساڵیادی كاره‌ساتی شه‌نگال به‌ڕێوه‌چوو - هيوای کۆرد\nHome » هەواڵ » کوردستانی » له سلێمانی خۆپیشاندانێك بۆ ساڵیادی كاره‌ساتی شه‌نگال به‌ڕێوه‌چوو\nله سلێمانی خۆپیشاندانێك بۆ ساڵیادی كاره‌ساتی شه‌نگال به‌ڕێوه‌چوو\nin کوردستانی, هەواڵ 08/02/2015\t0\nله سلێمانی خۆپیشاندانێك بۆ ساڵیادی كاره‌ساتی شه‌نگال و ئیدانه‌كردنی بۆردومانه‌كانی توركیا بۆسه‌ر هه‌رێمی كوردستان به‌ڕێوه‌چوو، به‌شداربوان داوای ئازادكردنی شه‌نگالیان كرد و داواشیانكرد لایه‌نی كه‌مته‌رخه‌م له‌كه‌وتنی شه‌نگال لێپرسینه‌وه‌ی له‌گه‌ڵدا بكرێت و بدرێته دادگا.\nئێواره‌ی ئه‌مڕۆ به ئاماده‌بوونی ژماره‌یه‌كی به‌رچاو له هاووڵاتییانی شاری سلێمانی و ته‌ڤگه‌ری ئازادی گه‌نجانی كوردستان له ساڵیادی كاره‌ساتی داگیركردنی شه‌نگالدا خۆپیشاندانێكیان له‌به‌رده‌م باخی گشتی شاری سلێمانیدا ئه‌نجامداو داوای ئازادكردنی شه‌نگال-یان كرد له‌ژێرده‌ستی تیرۆرستانی داعش و هێرش و بۆردومانه‌كانی توركیاشیان بۆسه‌ر خاكی هه‌رێمی كوردستان و شه‌هیدكردنی هاووڵاتیانی مه‌ده‌نی و بێ تاوانی كورد، مه‌حكوم و رسواكرد و داوایان له كۆمه‌ڵگای نێوده‌وڵه‌تی رێكخراوه‌كانی مافی مرۆڤ كرد له‌سه‌ر ئه‌و هێرشانه بێنه ده‌نگ و هه‌ڵوێستی جدییان هه‌بێت.\nهه‌رله‌و خۆپیشاندانه‌دا خۆپیشانده‌ران داوایانكرد كچان و ژنانی ئێزدی ژێرده‌ستی داعش ئازاد بكرێن و هه‌رچی زووه كاربكرێت بۆ ئازادكردنی شه‌نگال و گێڕانه‌وه‌ی خه‌ڵكی ئه‌و ناوچانه بۆسه‌ر زێدی خۆیان و پاراستنیان له‌هه‌ر ده‌ستدرێژییه‌ك كه بكرێته سه‌ریان.\nجێگای باسه ساڵێك له‌مه‌وبه‌ر و له 3-8-2014، دا رێكخراوی تیرۆرستی داعش هێرشێكی وه‌حشییانه‌ی بۆسه‌ر قه‌زای شه‌نگال ئه‌نجامداو به هه‌زاران هاووڵاتی بێ تاوانی ئێزدی له‌و ناوچانه شه‌هیدكران و ژماره‌یه‌كی زۆر له كچان و ژنانی ئێزدی له‌لایه‌ن تیرۆرستانی داعشه‌وه رفێنران و له بازاڕدا مامه‌ڵه‌ی كڕین و فرۆشتنیان پێوه‌كرا.\nئێزدی بۆردومانه‌كانی توركیا خۆپیشاندان داعش شه‌نگال\t2015-08-02\nTagged with: ئێزدی بۆردومانه‌كانی توركیا خۆپیشاندان داعش شه‌نگال


بەرهەم ساڵح؛ جیابوونەوە.. گەڕانەوە.. سەرۆک کۆمار\nئەو هەمیشە بە زەردەخەنەوە لەسەر شاشە دەبینرێت، بەڵام جارجار توڕە دەبێت و ڕیزی حزبەکەی جێدەڵێت، ئەو پیاوێکی باڵا بەرزی ٥٨ ساڵە، زۆرینەی جار بە قاتێکی شیکەوە دەردەکەوێت، تا ئێستا ئەو دوو جار وازی هێناوە، کەمتر لە ساڵێک دەبێت حزبێکی تازەی ڕاگەیاند، بەڵام دواجار حزبە کۆنەکەی کاندیدی کرد بۆ پۆستی سەرۆک کۆمار؛ بەرهەم ساڵح.\nساڵی ١٩٦٠ بەرهەم ساڵح لەیەکێک لە ناسراوترین گەڕەکەکانی سلێمانی (عەقاری)، لە باوکێکی حاکم و دایکێکی چالاکوانی بواری ژنان لەدایکبوو، ئەو کوڕە گەورەی ماڵە و دوو براو خوشکێکی دیکەی هەیە، لە ساڵی ١٩٧٩ بەرهەم ساڵح لەسەر چالاکییە سیاسییەکانی دەستگیر دەکرێت لە لایەن ڕژێمی بەعسەوە و ماوەی ٤٣ ڕۆژ زیندانی دەکرێت و بە چەندین شێواز ئەشکەنجە دراوە.\nئەو گەنجێکی عەینەک لەچاوە، بەردەوام گرنگی بە خوێندنی داوە، تا لە سەر ئاستی دواناوەندی لەسەر ئاستی هەرێم یەکەم دەبێت و لە تاقیکردنەوەکانی شەشی ئامدەیدا لە سەر ئاستی عێراق پلەی سێیەم بەدەست دەهێنێت و ئیدی عێراق جێدەهێڵێت بەرەو بەریتانیا لەوێوە سیاسەت و خوێندن دەبێتە بەشێکی دانەبڕاو لە ژیانی.\nئەو بڕوانامەی بەکالۆریۆسی لە ئەندازیاری شارستانی و تەلارسازی لە ساڵی ١٩٨٣ لە زانکۆی کاردیف لە بەریتانیا بەدەستهێناوە، خاوەنی بڕوانامەی دکتۆرایە لە بواری ئامار و پراکتیزەی کۆمپیوتەر لە ئەندازیاری گشتیدا.\nبەرهەم ساڵح لە سەرەتای هەشتاکانەوە بۆتە ئەندام لە ڕێکخستنەکانی ئەوروپای یەکێتی و دواتر بووە بە بەرپرسی پەیوەندییەکانی لەندەنی حەو حزبە، لە ساڵی ١٩٩٢شدا لە یەکەم کۆنگرەی یەکێتیدا بووە بە ئەندامی سەرکردایەتی و بووشە بە بەرپرسی مەکتەبی پەیوەندییەکانی ئەمریکای یەکێتی.\nئەو بەر لە چەند مانگێک لە ڕووداوی ٣١ی ئاب بەرپرسانی حزبەکەی لە نزیکبوونەوەی زۆری ئەوان لەگەڵ ئێران و مەترسییەکانی ئاگادار دەکاتەوە، بەڵام گوێی لێ ناگیرێت، دوای ڕووداوەکانی ٣١ی ئابیش بەشێک لە سەرکردەکانی یەکێتی تۆمەتباری دەکەن کە نەیتوانیوە پەیوەندییەکی وا دروست بکات لەگەڵ ئەمریکا کە ڕێگری بکات لە ڕووداوی ٣١ی ئاب بەو هۆیەوە بەرهەم ساڵح نیگەران دەبێت و بۆ یەکەمجار داوای دەستلەکارکێشانەوە پێشکەشی یەکێتی دەکات.\nئەو دواجار لەسەر داوای تاڵەبانی لە دەستلەکارکێشانەوەکەی پەشیمان دەبێتەوە لە ماوەی نێوان کانونی دووەمی ٢٠٠١ و ناوەڕاستی ٢٠٠٤ لە سەر داخوازی سەرکردایەتی یەکێتیی نیشتمانیی کوردستان دەبێتە سەرۆکی ئەنجومەنی وەزیران.\nلە دوای رووخانی رژێمی سەددامی لە بەغداد، بووە بە جێگری سەرۆک وەزیرانی حکومەتی کاتیی عێراق لە نیوەی دووەمی ساڵی ٢٠٠٤. لە ساڵی ٢٠٠٥ بووە بە وەزیری پلاندانان لە حکومەتی گواستنەوەی عێراق و دواتر لەساڵی ٢٠٠٦ تاکوو ٢٠٠٩جێگری سەرۆک وەزیرانی حکومەتی ھەڵبژێدراوی عێراق(حکومەتی نوری مالکی) بووە، ھاوکات سەرۆکایەتی لیژنەی ئابووری پێسپێردراوە.\nبەرهەم ساڵح لە ساڵی ٢٠٠٩دا دەبێتە سەرۆکی ئەنجومەنی وەزیرانی هەرێمی کوردستان و لە مانگی ٩ی ٢٠١١ نامەی دەست لەکارکێشانەوەی خۆی لە پۆستی سەرۆکی حکومەت پێشکەش بە سەرۆکی ھەرێم کردووە، ئەمەش بەهۆی ئەوەوە بوو کە تاڵەبانی و یەکێتی ئامادە نەبوون داوا لە پارتی بکەن پۆستەکەی بۆ دوو ساڵی دیکە بۆ درێژ بکەنەوە\nبەرهەم ساڵح لە ١٧ی ٩ی ٢٠١٧ بەفەرمی نامەی دەستلەكاركێشانەوەی پێشكەشی ئەنجوومەنی سەركردایەتی یەكێتی كرد، كە ئەوكات پۆستی جێگری سكرتێری گشتی حیزبەكەی هەبووە.\nدواتر بەرهەم ساڵح حزبی هاوپەیمانی دیموکراسی و دادپەروەری دروستکرد و لە کۆنگرەی حزبەکەدا وەک سەرۆکی ئەو حزبە هەڵبژێردرا و حزبەکەی بەشداری هەڵبژاردنی پەرلەمانی عێراقی کرد و تەنها دوو کورسی بەدەستهێنا، دوای تەنها چەند مانگێک بەرهەم ساڵح بڕیاریدا حزبەکەی بایکۆتی هەڵبژاردنی پەرلەمانی کوردستان بکات و ئەمجارەیان لە جیاتی مام جەلال، کوڕەکەی بافڵ تاڵەبانی دەرگای یەکێتییان بۆ گەڕانەوەی لەسەر واڵاکرد و دواجاریش لە کۆبوونەوەی ڕۆژی ١٩ی مانگی ئەیلولی ٢٠١٨دا لە لایەن سەرکردایەتی یەکێتییەوە وەک کاندیدی سەرۆک کۆمار دیاریکرا.\nئه‌م بابه‌ته 12852 جار خوێنراوه‌ته‌وه\nڕێواز فایەق: هەرێمی کوردستان ٢٧ ملیار قەرزار نیە


بایگانی‌ها مەریوان | KHRN\nمافی كه‌سانی كۆئیر\nقوربانیانی ته‌قینه‌وه‌ی مین\nبانكی به‌ندكراوانی سیاسی\nسزادراو بە سێداره\nبه‌ندكراوانی سیاسی ژن\nماڵ Tags Posts tagged with "مەریوان"\nگۆشاری ناوەندە ئەمنییەکان بۆ سەر بنەماڵەی بورهان مەنسورنیا بەمەبەستی تۆمارکردنی ناوی وەک شەهیدی کۆماری ئیسلامی ئێران\nby KHRN 27 كانونی دووه‌م 2020\n27 كانونی دووه‌م 2020\nهاوڕێیەکی “بورهان مەنسورنیا“، یەکێک لە کوژراوانی خۆپیشاندانە جەماوەرییەکانی مانگی خەزەڵوەری ڕۆژهەڵاتی کوردستان لە لێدوانێکدا بۆ تۆڕی مافەکانی مرۆڤی کوردستان گوتی: “ناوەندە ئەمنییەکانی کرماشان و مەریوان لە هەوڵدان ناوی بورهان مەنسورنیا وەک شەهیدی…\nئارام فەتحی بە دانانی بارمتە لە بەندیخانەی مەریوان ئازادکرا\nby KHRN 8 كانونی دووه‌م 2020\n8 كانونی دووه‌م 2020\nبەگوێرەی زانیارییەکانی تۆڕی مافەکانی مرۆڤی کوردستان، ئەمڕۆ ١٨ی بەفرانبار / ٠١.٠٨، “ئارام فەتحی“، چالاکوانی مەدەنیی کورد پاش ٥ ڕۆژ بە دانانی بارمتە لە بەندیخانەی مەریوان ئازاد کرا. ئەو چالاکوانە مەدەنییە ڕۆژی ١٤ی…\n١٤ مانگە گەنجێکی کورد بێ سەروشوێنە؛ ناوەندە ئەمنییەکان سەرەتا دانیان بەوەدا ناوە کە دەستبەسەریان کردووە\nby KHRN 7 كانونی دووه‌م 2020\n7 كانونی دووه‌م 2020\nگەنجێکی کورد بەناوی “فەرید پەژوهی” لە مانگی خەزەڵوەری ساڵی پارەوە / ٢٠١٧.١٠ لە مەریوان بێ سەروشوێن کراوە هیچ زانیارییەک سەبارەت بە چارەنووسی لە بەر دەستدا نییە. سەرەڕای ئەوەی ناوەندە ئەمنییەکان سەرەتا دانیان…\nئارام فەتحی ڕەوانەی بەندیخانەی مەریوان کرا\nتۆڕی مافەکانی مرۆڤی کوردستان زانیویەتی کە پاشنیوەڕۆی ئەمڕۆ ١٧ی بەفرانبار / ٠١.٠٧، “ئارام فەتحی“، چالاکوانی مەدەنی کورد پاش ئەوەی بۆ ماوەی ٤ ڕۆژ لە دەستبەسەرگەی ئتلاعاتی سپای مەریوان لێکۆڵینەوەی لەگەڵ کراوە، گواستراوەتەوە…\nڕاپۆرتێک سەبارەت بە ئەشکەنجە و کوشتنی هاوڵاتیان لە دەستبەسەرگەکانی مەریوان؛ منداڵان ئازاری سێکسی دراون\nby KHRN 29 كانونی یه‌كه‌م 2019\n29 كانونی یه‌كه‌م 2019\nپاریس، ٨ی بەفرانباری ١٣٩٨ / ٢٠١٩.١٢.٢٩. پاش بەرزبووەوەی لەناکاوی نرخی بەنزین و بەڕێوەچوونی خۆپیشاندانە جەماوەرییەکان لە شارە جیاوازەکانی ئێران، ناوەندە ئەمنییەکانی کۆماری ئیسلامی ئێران هەستان بە سەرکوتکردنی ناڕەزاییە ئاشتیانەکانی هاوڵاتیان. بەگوێرەی ڕاپۆرتی…\nمێرمنداڵێکی مەریوانی بەهۆی دەربڕینی هاوخەمی بۆ گیان لەدەستدانی فەرهادی خوسرەوی دەستبەسەرکرا\nby KHRN 23 كانونی یه‌كه‌م 2019\n23 كانونی یه‌كه‌م 2019\nسەرچاوەیەکی متمانەپێکراو لە مەریوان لە لێدوانێکدا بۆ تۆڕی مافەکانی مرۆڤی کوردستان باسی لە دەستبەسەرکرانی مێرمنداڵێک بەناوی “میلاد فەیزی پور” بەهۆی دەربڕینی هاوخەمی بۆ گیان لە دەستدانی ئازاد و فەرهاد خوسرەوی کرد و…\nبەختیار ڕەحیمی، چالاکوانی کرێکاری بە دانانی بارمتە ئازادکرا\nبەگوێرەی زانیارییەکانی تۆڕی مافەکانی مرۆڤی کوردستان، ڕۆژی شەممە ٣٠ی سەرماوەز / ١٢.٢١، “بەختیار ڕەحیمی”، چالاکوانی کرێکاریی کورد بەدانانی بارمتەی ١٠٠ ملیۆن تمەنی لە بەندیخانەی ناوەندیی سنە ئازادکراوە. ئەو چالاکوانە کرێکارییە ڕۆژی ٦ی…\nچالاکوانێکی مەدەنی لە مەریوان دەستبەسەرکرا / نیگەرانی سەبارەت بە چارەنووسی دەستبەسەرکراوە بریندارەکان\nby KHRN 11 كانونی یه‌كه‌م 2019\n11 كانونی یه‌كه‌م 2019\nبەگوێرەی زانیارییەکانی تۆڕی مافەکانی مرۆڤی کوردستان، ڕۆژی دووشەممە ١١ی سەرماوەز / ١٢.٠٢، هێزەکانی ئیتلاعاتی سپای پاسدارانی مەریوان هەڵیانکوتاوەتە سەر ماڵی “ئارمان شاکری” چالاکوانی مەدەنیی کورد، دەستبەسەریان کردووە و بردوویانە بۆ شوێنێکی نادیار.…\nدادگای پێداچوونەوەی سنە سزای ئارمان غەفوریی بۆ ساڵێک بەندکران کەم کردەوە\nبەگوێرەی زانیارییەکانی تۆڕی مافەکانی مرۆڤی کوردستان، سزای ٦ ساڵ بەندکرانی “ئارمان غەفوری“، چالاکوانی ژینگەپارێزی کورد کە لە مانگی ڕێبەندانی ساڵی ڕابردوودا / ٢٠١٩.٠٢ لەلایەن دادگای شۆڕشی ئیسلامی مەریوانەوە دەرکرابوو، لە دادگای پێداچوونەوەی…\nمەریوان؛ ڕاپۆرتێک سەبارەت بە کوژران و بەخاکسپاردنی تەرمی مێهران تاک (هۆشدار: ئەم ڕاپۆرتە وێنەی دڵتەزێنی تێدایە)\nby KHRN 4 كانونی یه‌كه‌م 2019\n4 كانونی یه‌كه‌م 2019\nمێهران تاک، لەدایکبووی ساڵی ١٩٨٧، شۆفێر و باوکی منداڵێک بوو. ئەو هاوڵاتییە ڕۆژی ٢٥ی خەزەڵوەر / ١١.١٦، لەمیانەی خۆپیشاندانێک لە مەیدانی شەبڕەنگی مەریوان تەقەی لێکرا و کوژرا. بەگوێرەی وێنەیەک کە چەند خولەکێک…\nدوایین هەواڵەکانی خۆپێشاندانە جەماوەرییەکان لە رۆژهەڵاتی کوردستان\n19 تشرینی دووه‌م 2019\nمنیش ئەڕای خوەم ئازارێگ دیرم!\n29 ئه‌یلول 2019\nدوایین ڕەوشی خۆپیشاندانەکان لە ڕۆژهەڵاتی کوردستان: لانیکەم ۳٠ خۆپیشاندەر کوژراون، زیاتر لە ٢٠٠ هاوڵاتی برینداربوون و سەدان کەسی دیکە دەستبەسەرکراون\nسزای قامچی پەیمان میرزازادە لە دادگای ورمێ جێبه‌جێ كرا/ دەستپێكردنی مانگرتن لە خواردنی ئەو زیندانییە سیاسییە\n29 ته‌مموز 2019\nدوایین زانیاری لە سەر دۆخی سێ ژنی بەندکراوی سیاسی کە لە زیندانی سنە ڕاگیراون\n7 ته‌مموز 2019\nئاگادارکردنەوە به ئیمەیڵ